Sejarah Dan Polemik ‘Comfort Women’

Semasa Perang Dunia Kedua (WWII) meletus, terlalu banyak jenayah perang dilakukan sama ada ke atas orang awam atau tentera. Kepimpinan yang berperang pada ketika itu menjustifikasikan tindakan jenayah mereka mengikut polisi yang digariskan atau atas nama mempertahankan diri. Namun kebanyakan pelaku jenayah sebegini ditahan dan menerima hukuman setimpal pada akhir perang. Tetapi bila berbicara berkenaan hamba seks tentera Jepun atau comfort women, ia satu perkara yang masih mengundang polemik sehingga ke hari ini.

Semua ini bermula apabila kepimpinan tentera Jepun mahu mewujudkan sebuah rumah keselesaan atau bahasa kasarnya, rumah pelacuran untuk memenuhi keperluan tentera mereka. Alasannya, kehadiran wanita-wanita ini dilihat dapat mengelakkan penyakit seksual dan jenayah rogol, memberi keselesaan kepada mereka dan menghalang sebarang bentuk aktiviti pengintipan. Namun menurut sejarawan Jepun, Yoshiaki Yoshimi, kewujudan rumah tersebut hanya menggalakkan lagi aktiviti rogol dan penyebaran penyakit seksual.

Rumah pertama dibuka selepas Jepun menguasai Shanghai, China pada tahun 1932. Pada mulanya, wanita-wanita yang berada di rumah tersebut ialah pelacur-pelacur Jepun atas dasar sukarela demi negara. Namun, apabila Jepun mengembangkan empayarnya, rumah-rumah yang diwujudkan ini tidak mempunyai bilangan wanita yang mencukupi. Ini mendorong mereka merekrut wanita tempatan, sama ada melalui iklan kerja palsu atau diculik. Wanita-wanita yang menyahut iklan ini menyangka mereka bekerja sebagai jururawat atau pekerja kilang dan tidak tahu mereka sebenarnya direkrut sebagai pemuas nafsu tentera Jepun.

Pihak Jepun tidak teragak-agak menggunakan orang tempatan yang sanggup berkolaborasi dengan mereka sebagai orang tengah untuk merekrut wanita-wanita ini dan menculik sekiranya perlu. Iklan-iklan pekerjaan ini turut dikeluarkan bukan saja di Jepun tetapi juga di koloni mereka iaitu Semenanjung Korea, Taiwan, Manchuria dan China. Tetapi semua ini berakhir terutama dari Jepun selepas Kementerian Luar Jepun enggan mengeluarkan visa perjalanan kepada pelacur-pelacur Jepun atas alasan ia mencemarkan imej positif empayar. Ini memaksa pihak tentera melihat wanita-wanita dari luar Jepun termasuk China dan Korea. Buktinya, penubuhan sebuah sekolah perempuan untuk wanita Muslim etnik Hui di mana ia hanyalah samaran bagi pihak Jepun memaksa mereka menjadi pemuas nafsu tentera mereka.

Jika itu saja tidak mencukupi apatah lagi bila bekalan mereka kehabisan, maka tentera Jepun ini tidak akan teragak-agak menjarah kediaman dan premis perniagaan serta merogol wanita tempatan seperti yang dilakukan di Nanking pada Disember 1937. Jenayah mereka direkodkan bukan saja dalam diari tentera dan wartawan mereka tetapi juga dalam catatan diari seorang ahli perniagaan Jerman bernama John Rabe. Dan ini bukanlah sesuatu yang mengejutkan kerana semasa terjebak dalam Perang China-Jepun, Jepun menguatkuasakan dasar Tiga Semua/Three Alls iaitu bunuh semua, jarah semua dan rogol semua. Apabila mereka mengambil wanita-wanita dari negara-negara Asia lain, mereka sebenarnya mencalar maruah lelaki-lelaki Asia bahawa mereka tidak boleh mempertahankan wanita mereka sebagai ayah, abang/adik, suami atau teman lelaki dan untuk mencemarkan maruah wanita itu sendiri.

Walaupun statistik mangsa masih dipertikaikan, statistik menunjukkan antara 80,000 hingga 200,000 wanita menjadi mangsa kekejaman tentera ini. Sesetengah daripada mereka diculik dan dipaksa menjadi hamba seks pada usia 13-15 tahun. Di Filipina saja, lebih 1000 wanita dan kanak-kanak perempuan menjadi pemuas nafsu tentera Jepun semasa WWII. Mereka akan ditahan di berek tentera atau kem yang mempunyai dinding tinggi. Dan wanita-wanita ini akan dipaksa melayan nafsu mereka tanpa henti sama ada pagi atau malam, tanpa mengira bilangan tentera yang terlibat. Sekiranya tentera bergerak ke tempat lain, wanita-wanita ini akan dibawa bersama walaupun itu bermakna membawa mereka jauh dari negara atau negeri asal mereka.

Antara kisah mangsa jenayah sadis ini:

a) Prescilla Bartonico berumur 17 tahun semasa menjadi tawanan tentera Jepun. Pada tahun 1943, tatkala beliau bersama ahli keluarga dan rakan-rakan berlindung dalam bunker, pintu bunker dibuka dan sekumpulan tentera Jepun menangkap sepupunya di mana tiga daripada mereka merogol sepupunya bergilir-gilir sebelum membunuhnya. Bartonico pula diikat sebelum menjadi mangsa jenayah ini di hadapan keluarga dan rakan-rakannya. Untuk tempoh tiga bulan berikutnya, beliau dirogol setiap malam oleh lima hingga lapan lelaki kerana pada waktu siang, Bartonico dan tawanan lain dipaksa bekerja di lapangan pendaratan. Adakalanya, mereka turut merogolnya di pondok-pondok pengawal.

b) Rosa Maria Henson berumur 15 tahun semasa diculik dan menjadi mangsa rogol tentera Jepun. Mereka mengurung beliau selama 9 bulan dan setiap hari 30 orang tentera akan merogolnya. Jika mereka tidak berpuas hati dengan layanan yang diberi, mereka akan memukul dan menderanya.

c) Lee Ok-Seon menjadi hamba seks tentera Jepun selama tiga tahun. Dalam satu temubual, beliau menceritakan diculik di Busan, Korea Selatan pada usia 14 tahun dan dirogol setiap hari sehinggalah perang berakhir. Ok-Seon menceritakan mangsa-mangsa sepertinya akan dipukul dan diserang dengan pisau dan mereka percaya tiada siapa dapat menyelamatkan mereka dari neraka dunia ini. Sesetengah yang tidak tahan membunuh diri dengan cara melemaskan diri mereka atau menggantung diri.

d) Jan Ruff-O’Herne menceritakan beliau bersama ahli keluarga dan warga Belanda lain menjadi tahanan perang selepas Jepun menguasai Hindia Timur Belanda, kini dikenali sebagai Indonesia semasa WWII. Pada satu hari, beliau bersama 10 lagi wanita diheret keluar dari bilik tahanan dan dipaksa menjadi pelacur di rumah pelacuran yang dikendalikan pihak tentera. Pada malam tersebut, Ruff-O’Herne dirogol tanpa henti seorang tentera. Dan pada satu ketika, Ruff-O’Herne disahkan mengandung dan pihak tentera memaksanya mengambil pil untuk menggugurkan kandungan tersebut.

Pihak Jepun berusaha memberi rawatan perubatan dan kondom kepada pelaku dan mangsa mereka. Buktinya, mereka menyerahkan seribu kondom untuk askar di Negeri Sembilan dan 10,000 lagi di Perak. Namun bila perang semakin berkecamuk dengan bekalan perubatan mereka semakin terhad berikutan pihak Amerika Syarikat menenggelamkan kapal-kapal yang membawa muatan perubatan, keberkesanan rawatan yang diberi semakin berkurangan. Ini ditambah pula dengan kekejaman mereka untuk menghilangkan bukti jenayah mereka. Wanita-wanita ini dipaksa membunuh diri atau dibunuh oleh tentera Jepun dengan propaganda kegemaran mereka ialah tentera Bersekutu ialah tentera kanibal yang menggemari orang Asia sebagai makanan. Ini mendorong sesetengah daripada mereka membunuh diri kerana termakan dengan propaganda gila ini.

Bukti kekejaman tentera Jepun ke atas hamba seks mereka:

a) 70 hamba seks Jepun dibunuh sebelum Pertempuran Saipan tercetus.

b) Hamba seks Jepun di Burma (Myanmar moden) dipaksa mengambil pil sianida atau diletupkan dengan bom tangan.

c) Semasa Pertempuran Manila berlaku, kelasi-kelasi Jepun membunuh semua orang termasuk hamba-hamba seks mereka.

d) Di sesetengah tempat di Pasifik atau Burma, sesetengah tentera Jepun yang kelaparan membunuh hamba-hamba seks mereka dan mengamalkan kanibalisme semata-mata untuk terus hidup apabila bekalan mereka kehabisan.

Selepas perang berakhir, tiada pihak mahu membicarakan jenayah sadis ini. Ini kerana tidak seperti tribunal-tribunal jenayah di Eropah, tribunal jenayah perang Asia didominasi oleh kuasa-kuasa Barat dan mereka hanya memfokuskan kepada jenayah ke atas orang Barat atau kepentingan mereka. Hanya tiga daripada 11 hakim yang dilantik dari Asia dan tiada dari Korea walaupun kebanyakan mangsa kekejaman tentera Jepun ialah orang Asia. John Dower menyifatkan tribunal tersebut sebagai tribunal orang putih yang menafikan keadilan bagi warga Korea yang dianiaya.

Dower turut menyatakan tidak seperti Jerman di mana semua sistem dan individu yang dikaitkan dengan Nazi dihukum dan Jerman perlahan-lahan mengakui jenayah silam mereka, situasi sama tidak berlaku di Jepun. Ini kerana Amerika Syarikat bimbang sekiranya mereka melakukan perkara sama ke atas Jepun, ini akan mengundang ketidakpuasan dalam kalangan rakyat dan ini boleh mendorong mereka memilih komunisme, dalam konteks ini Soviet Union. Atas sebab itulah, kepimpinan tentera di Jepun di bawah Douglas MacArthur memberi imuniti kepada semua anggota diraja Jepun termasuk maharaja Hirohito dan tidak menggulingkan keluarga diraja. Institusi diraja di sana sebenarnya dijadikan boneka bagi pihak Amerika untuk kepentingan mereka. Ini ditambah dengan penyebaran mitos oleh pihak Amerika bahawa jenayah yang dilakukan pihak Jepun tidaklah sekejam rejim Nazi Jerman. Menurut sejarawan, Herbert Bix, tindakan mereka ini mengakibatkan keengganan orang ramai terutama kepimpinan seterusnya menerima jenayah perang yang dilakukan pada WWII.

Buktinya, masih ramai pemimpin dan ahli politik terutama yang berhaluan kanan melawat kuil-kuil terutama Kuil Yasukuni bagi memperingati tokoh-tokoh perang Jepun. Ada juga yang mempertikaikan sama ada jenayah ini benar-benar berlaku atau tidak di mana mereka menyifatkan sesetengah perempuan sebenarnya sukarela terlibat. Ini mengakibatkan semangat kebangsaan Jepun kembali popular dan dari situ, semakan semula pada jenayah perang yang pernah dilakukan mereka. Jenayah yang seharusnya dihukum 75 tahun lepas dilihat tiada jalan penyelesaian dan menjadi satu penghinaan kepada semua negara Asia terlibat termasuklah negara kita, Malaysia.

Jika anda tertanya-tanya mengapa jenayah ini tidak disiasat sebegitu rapi, jawapannya pada budaya masyarakat Asia itu sendiri terutama di Korea Selatan dan Filipina. Di sesetengah tempat di mana konservatif masih menjadi gaya hidup masyarakat, mangsa-mangsa ini akan dipersalahkan kerana menjadi mangsa rogol, dipencilkan dan dipaksa mendiamkan diri. Dan jangan lupa, mereka juga dihantui stigma mangsa rogol di mana sekiranya mereka mendedahkan perbuatan tersebut, mereka dianggap mendedahkan aib mereka dan mengundang aib pada diri sendiri dan keluarga mereka. Di Korea Selatan, masyarakat mula mengetahuinya selepas tahun 1991 apabila mangsa tampil ke depan dan menceritakan pengalaman pahitnya itu. Pendedahan tersebut bukan saja satu tamparan hebat kepada masyarakat Korea ketika itu tetapi juga satu ingatan kepada Jepun bahawa jenayah perang mereka tidak akan dilupakan begitu saja. Sejak itu, ramai lagi tampil dan menceritakan pengalaman mereka, di mana masyarakat menyokong mereka dan untuk tahun-tahun berikutnya, wanita-wanita ini dianggap wira.

Dua tahun selepas itu, pada tahun 1993, kerajaan Jepun mengeluarkan kenyataan Kono di mana mereka memohon maaf atas jenayah perang yang dilakukan. Namun, kenyataan tersebut mencetuskan kontroversi dalam kalangan kelompok konservatif kerana mempertikaikan apakah Jepun benar-benar bersalah dan terus membiarkan luka ini terbuka. Dan isu ini menjadi semakin parah apabila kerajaan Jepun diterajui pemimpin konservatif, Shinzo Abe pada tahun 2012. Untuk bertahun-tahun lamanya, Abe enggan menerima dakwaan sebegini di mana pada tempoh pertamanya sebagai Perdana Menteri pada 2007, kabinetnya mengeluarkan resolusi tiada bukti jenayah ini benar-benar berlaku. Apabila Palisades Park di New Jersey mendirikan sebuah memorial untuk wanita-wanita tabah ini, antara nama pembantah kepada pembinaan memorial dalam akhbar New Jersey’s Star Ledger ialah Abe. Dan selepas kembali berkuasa pada tahun 2012, beliau tidak segan-silu mengeluarkan kenyataan retorik yang membakar semangat kebangsaan atau menafikan perbuatan jenayah perang benar-benar berlaku. Dan Abe juga berusaha memansuhkan sekatan-sekatan yang dikenakan ke atas tentera Jepun demi menjadikan negara Matahari Terbit itu sebagai kuasa besar di Asia semula.

Atas sebab itu, Abe teragak-agak untuk mengakui jenayah-jenayah perang yang dilakukan rejim terdahulu kerana bimbang ia akan menaikkan kemarahan pengundi konservatif dan ia pasti menggugat hasratnya untuk mengembalikan dasar Jepun yang lebih agresif. Dan ini menyebabkan Jepun terpinggir dalam kalangan negara-negara jirannya di mana mereka melihat Jepun masih tidak berubah dan tidak sedar akan jenayah yang dilakukan.

Pada tahun 2015, Abe dan presiden Korea Selatan, Park Gyeun-Hye memeterai perjanjian di mana pihak Jepun akan membayar pampasan sebanyak lapan juta dolar dan membuat permohonan maaf secara rasmi dalam kapasiti Abe sebagai Perdana Menteri. Sebagai pertukaran, pihak Korea Selatan berjanji tidak akan membangkitkan isu ini lagi selagi mana Jepun menghormati perjanjian dimeterai. Namun harapan tersebut berkecai apabila Timbalan Menteri Luar, Shinsuke Sugiyama memberitahu panel Pertubuhan Bangsa-Bangsa Bersatu (PBB) di Geneva bahawa jenayah perhambaan seks ini tidak wujud di Korea Selatan, sekaligus mencetuskan kemarahan Seoul. Dua tahun selepas perjanjian ini dimeterai, pengganti Gyeun-Hye, Moon Jae-In menyifatkan perjanjian tersebut tidak diterima majoriti rakyat Korea Selatan dan mahu perjanjian tersebut dirunding semula. Antara sebab Abe membuat perjanjian tersebut ialah bagi memastikan dasar ketenteraan yang dilaksanakan tidak mendapat tentangan China dan Korea Selatan.

Namun bagi aktivis, sejarawan dan pengkaji, perjanjian ini saja tidak mencukupi. Mereka melihat perjanjian langsung tidak mengambil kira keperluan wanita-wanita ini semasa peringkat perundingan. Dan paling penting kepada mereka terutama di Filipina dan negara Asia lain, tiada sebarang permohonan maaf rasmi atau tawaran pampasan dari Tokyo. Apabila Maharaja Akihito melawat Filipina pada Januari dan bertemu dengan Presiden Filipina, Benigno Aquino III, wanita-wanita ini bersama aktivis lain berarak di jalanan dan melaungkan slogan mendesak keadilan kepada mereka. Walaupun baginda bertitah tentang kekejaman tentera Jepun semasa WWII, Akihito langsung tidak menyebut tentang jenayah kejam ini, sesuatu yang mengecewakan mereka.

Bagi mereka yang memperjuangkan isu ini, ia bukan lagi satu nota kecil dalam lipatan sejarah tetapi satu isu yang patut diambil perhatian. Ini kerana jenayah ini terus berlaku bukan saja di tempat konflik seperti Bosnia-Herzegovina, Congo dan Syria tetapi juga di negara-negara maju dan aman seperti Amerika Syarikat dan negara kita sendiri. Menurut mereka, isu ini akan terus berlaku selagi mana masyarakat enggan mengambil serius isu rogol dan sejarah hitam ini akan terus berulang pada masa akan datang. Maka di sini, kita harus bertanya, mahukah kita terus mendiamkan diri dan membiarkan benda ini terus berlalu atau berusaha memastikan jenayah kejam ini tidak berlaku pada orang-orang yang kita kasihi?

SUMBER


Tiga Sebab Kenapa Penting Selitkan Fiksyen Dalam Diet Pembacaan

Kata Pat William di dalam ‘How to be Like Walt’, “Buku seumpama makanan buat otak dan manisan buat jiwa. Ia juga wadah senaman minda buat manusia. Jika badan memerlukan 30 minit senaman sehari, maka begitu jugalah akal fikiran.”

Dan persis pemakanan, selera pembacaan setiap individu juga berlainan. Ada yang mengambil fiksi sebagai ruji sambil bukan-fiksi jadi lauk tepi. Namun, ada pula sebaliknya. Bagi sesetengah, perkara sebegini pun boleh jadi polemik panjang – yakni, mana yang lebih baik; fiksi atau bukan-fiksi?

Untuk menambah nilai diri, umum memilih bukan-fiksi. Fiksi pula sekadar hobi dan pengisi masa senggang. Tapi, benarkah fiksi sekadar itu? Jawapannya tidak, dan justeru artikel ingin berkongsi tiga sebab mengapa fiksi harus ada dalam diet pembacaan bersama bahan-bahan lain.

Memupuk Empati

Empati ialah keupayaan untuk memahami perasaan orang lain, melihat sesuatu menerusi pandangan alam mereka, dan membayangkan diri berada dalam tempat mereka. Justeru, empati sering dibahagikan kepada tiga; kognitif (memahami perspektif), emosi (memahami perasaan), dan belas kasihan (memahami bebanan – menghulurkan bantuan).

Karya fiksi, menerusi segala komponen di dalamnya – watak-perwatakan, latar dan naratif, dialog-monolog, dan metafora – amat menggalakkan pemupukan empati, yang pertama-tama memerlukan kefungsian otak yang aktif khususnya kefungsian berkait imaginatif. Ini dibuktikan menerusi sejumlah kajian.

Misalnya dalam kajian tahun 2006 yang disiarkan dalam jurnal NeuroImage, penyelidik dari Sepanyol meminta responden membaca sejumlah perkataan yang sinonim dengan elemen bau yang kuat. Ia kemudian disusuli oleh perkataan bersifat neutral. Sambil bacaan dibuat, otak mereka diimbas oleh fMRI (functional magnetic resonance imaging).

Penelitian mendapati ketika peserta membaca perkataan seperti ‘kayu manis’, ‘bawang putih’, dan ‘bunga melur’, bahagian olfaktori (berkait deria bau) pada otak mereka menyala (González, et al., 2006). Apabila disuakan dengan perkataan bersifat neutral seperti ‘kerusi’, ‘kunci’, dan ‘pintu’ pula, ia tidak menyala. Erti kata lain, bahagian olfaktori pada otak dapat dirangsang setiap kali kita membaca perkataan berkait bau.

Kajian dari Emory University (U.S) pula mendapati perkara ini tidak hanya terhad pada perkataan berkait bau sahaja. Tetapi juga frasa-frasa metafora (Telis, 2012). Menggunakan kaedah sama, ahli neurologi bernama Krish Sathian meminta responden membaca dua jenis frasa – satu frasa metafora dan satu lagi frasa neutral yang mengandungi makna sama – sambil otak mereka diimbas.

Krish mendapati memang ketika kedua-dua jenis frasa itu dibaca, bahagian otak yang memproses bahasa (bahagian Wernicke) menyala. Tetapi, ketika responden membaca frasa metafora seperti ‘dia baru setahun jagung’ atau ‘keadaannya sekarang bagai telur di hujung tanduk’, ada satu bahagian lain yang menyala – iaitu, bahagian parietal operculum yakni bahagian sensori (deria sentuh).

Bahagian tersebut tidak menyala ketika frasa neutral yang mengandungi makna sama dibaca, seperti ‘dia masih belum matang’ atau ‘keadaannya sekarang amat tersepit’. Hal ini justeru mengisyaratkan betapa karya fiksyen – yang kaya dengan pelbagai perincian dan kiasan – amat merangsang bahagian otak yang pelbagai.

Rangsangan-rangsangan sebegini bukan sekadar memupuk daya imaginasi dan kreativiti, tetapi juga memangkin nilai empati dalam diri. Lebih-lebih lagi, karya fiksyen menawarkan ruang untuk bersimulasi tentang realiti kehidupan (Paul, 2012).

Di mana, pembaca diajak untuk menyelami watak-watak yang ditampilkan. Yakni, cuba memahami, berinteraksi, dan menerka perasaan, fikiran, kelakuan, pengalaman, pergaulan, permasalahan, dan penyelesaian yang dilakukan oleh satu-satu watak terhadap segala dog.ma yang wujud dalam fiksyen berkenaan – lalu, mengandaikan jika ia dihadapi dalam dunia realiti.

Ini justeru mengasah kemampuan pembaca untuk berteori tentang fikiran (kecerdasan sosial) dan perasaan (kecerdasan emosional) orang lain; satu kapasiti yang disebut sebagai Teori Minda (Theory of Mind). Keupayaan ini signifikan dalam meningkatkan kecekapan kita berkomunikasi, menjaga sensi.ti.viti, dan mensejahterakan komuniti (Mohyedin, 2021).

Membasmi Prejudis

Nilai empati lazimnya membenihkan sifat keterbukaan, penerimaan, dan kesediaan untuk memahami – walau kepada mereka yang tidak dikenali. Justeru, fiksyen juga dianggap efisien dalam menangani sikap ra.sis dan prejudis.

Anggapan ini dipegangi oleh New York State Office of Mental Health (OMH) pada tahun 2018, ketika ia meluluskan geran bernilai $5,000 kepada Oceanside Middle School untuk menjalankan satu program (Rogers & Zirogiannis, 2019).

Iaitu, program pembacaan novel The Science of Breakable Things (oleh Tae Keller) secara beramai-ramai dalam kalangan pelajar sebagai usaha membasmi stigma negatif terhadap kesihatan mental. Sememangnya, novel tersebut berkisar tentang Natalie, remaja yang saban hari membantu ibunya yang mengalami de.presi.

Justeru, hasil pada akhir program mendapati pelajar dan staf di sekolah berkenaan semakin terbuka untuk berbicara tentang masalah kesihatan mental – sama ada yang dihadapi oleh mereka sendiri atau oleh rakan-rakan di sisi.

Ini satu teladan yang wajar diikuti. Tambahan, terdapat beberapa kajian yang turut menyokong perkara tersebut.

Misalnya, kajian yang dijalankan oleh Loris Vezzali dari University of Modena and Reggio Emilia (Itali). Dalam kajian tersebut, seramai 34 orang pelajar di sebuah sekolah disuruh mengisi borang kaji selidik berkaitan pandangan awal mereka terhadap golongan imigran.

Kemudian, mereka dibahagikan kepada dua kumpulan. Masing-masing disuruh membaca dan berbincang tentang beberapa perenggan dalam fiksyen Harry Potter. Kumpulan pertama diajak berbincang tentang hal-hal yang menyentuh secara langsung tentang tema dis.kri.minasi dan prejudis manakala kumpulan kedua berbincang tentang tema lain yang tidak penting.

Setelah selesai enam minggu, mereka disuruh menjawab semula borang kaji selidik tentang pandangan mereka terhadap imigran.

Hasilnya, kumpulan pertama menunjukkan sikap yang lebih positif terhadap imigran – walaupun respon ini hanya jika imigran tadi ada persamaan dengan watak-watak yang ada dalam fiksyen berkenaan (Jacobs, 2014); misalnya, perkaitan antara dis.kri.minasi terhadap watak elf-goblin (dalam Harry Potter) dengan dasar apar.theid di Afrika Selatan; atau, doktrin ‘ahli sihir berdarah tulen’ yang dipegangi Voldemort dengan doktrin ‘keulungan bangsa Aryan’ oleh Jerman.

Dalam kajian lain pula, seorang ahli psikologi bernama Dan Johnson melakukan dua eksperimen. Bahan yang digunakannya ialah novel berjudul Saffron Dreams (karya Shaila Abdullah). Dalam eksperimen pertama, Dan membahagikan responden kepada dua kumpulan.

Masing-masing sama ada diberikan petikan penuh tentang babak seorang wanita Muslim berpendidikan sedang dise.rang di sebuah stesen keretapi di New York City – lengkap bersama monolog yang menggambarkan kekuatan watak itu, berserta serba-serbi pendedahan tentang budaya Muslim – atau sinopsis babak sama tanpa sebarang monolog, dialog, dan naratif terperinci.

Mereka kemudian diberikan sejumlah gambar wajah individu yang tidak jelas apa bangsanya. Lalu, mereka disuruh meletakkan label; (1) untuk bangsa Arab, (2) untuk kacukan yang lebih ke-Araban berbanding Kaukasian, (3) untuk kacukan yang lebih Kaukasian berbanding ke-Araban, dan (4) untuk bangsa Kaukasus. Dan mendapati, kumpulan yang membaca naratif terperinci lebih cenderung memilih nilaian (2) dan (3); menunjukkan pelabelan mereka terhadap bangsa seseorang lebih longgar dan terbuka (Jacobs, 2014).

Dalam eksperimen kedua, Dan melakukan hal sama. Cuma, responden diberikan 12 keping gambar wajah seorang Arab-Kaukasus dengan mimik marah (bengis) yang berbeza. Hasilnya, Dan mendapati mimik marah yang ketara mendorong responden dari kumpulan kedua untuk melabelnya sebagai bangsa Arab (yakni, bangsa yang sinonim bagi warga Amerika sebagai bangsa yang ga.nas).

Eksperimen-eksperimen seperti ini menunjukkan betapa fiksyen juga boleh berperanan mengurangkan stigma negatif terhadap sesebuah isu atau bangsa, sekali gus mewujudkan masyarakat yang lebih terbuka dan berbelas kasihan.

Merehatkan Diri

Di samping memupuk nilai-nilai yang membangunkan masyarakat, fiksyen juga berkesan dalam memperbaiki kehidupan sendiri. Kajian dari University of Sussex mendapati membaca – apapun bahan bacaan – jauh lebih berkesan dalam meredhakan tekanan berbanding mendengar muzik.

Kajian ini dijalankan oleh Dr. David Lewis ke atas sekumpulan sukarelawan. Mereka disuruh bersenam untuk meningkatkan kadar degupan jantung, keregangan otot, dan tekanan perasaan, sebelum diminta berehat dengan pelbagai kaedah; membaca buku, mendengar muzik, minum teh atau kopi, ambil angin, dan bermain permaian video.

Hasil penelitian mendapati, membaca buku (selama 6 minit) sudah memadai (Chiles, 2009). Ia merupakan kaedah paling pantas dalam mengurangkan tekanan, iaitu sebanyak 68% berbanding mendengar muzik (61%), minum kopi/teh (54%), berjalan ambil angin (42%) dan bermain permainan video (21% dan degupan jantung lebih tinggi berbanding sebelum diuji).

Membaca selama enam minit dapat meredakan tekanan jauh lebih berkesan berbanding mendengar muzik

Ini disebabkan dengan membaca, fikiran dapat dilarikan dari masalah dan kerisauan harian. Lebih-lebih lagi, jika ia bacaan fiksyen. Penceritaan yang baik dapat menenggelamkan kita ke alam lain, sekali gus menjadi sarana eskapisme yang efisien dalam merehatkan otot dan memperlahankan degup jantung.

Lantaran itu, kata Dr. Lewis, “Tenggelam dalam pembacaan adalah sebenar-benar kerehatan.”

Justeru, tidak hairan jika bahan bacaan sastera dominan di negara kita dengan dianggarkan 76% dari pembelian buku keseluruhan adalah membabitkan genre tersebut – 53% fiksyen dan 36% bukan-fiksyen berteraskan sastera (Ahmad, 2020).

Jadi, kami nak mengajak anda semua membaca karya fiksyen terbaru terbitan The Patriots dalam mencari variasi karya fiksyen unik dan menarik. Ayuh ke Shopee kami Shopee : https://bit.ly/MK-The-Insect (TI) dan https://bit.ly/MK-Azrahel (ASPK).

RUJUKAN:

Ahmad, Zainal Rashid. (2020, 3 July). KLWBC 2020: Malaysia malas atau rajin membaca? Astro Awani.

Chiles, Andy. (2009, 30 March). Reading can help reduce stress, according to University of Sussex research. The Argus.

González, Julio, et al. (2006). Reading cinnamon activates olfactory brain regions. NeuroImage.

Jacobs, Tom. (2014, 29 July). Harry Potter and the Battle Against Bigotry. Pacific Standard.

Jacobs, Tom. (2014, 10 March). Reading Literary Fiction Can Make You Less Racist. Pacific Standard.

Paul, Annie Murphy. (2012, 17 March). Your Brain on Fiction. The New York Times.

Telis, Gisela. (2012, 7 February). Metaphors Make Brains Touchy Feely. Science.

Mohyedin, Zamir. (2021, 1 September). Teori Minda: Apa Yang Membezakan Manusia dan Haiwan. The Patriots.

Rogers, Allison Glickman & Zirogiannis, Beth. (2019, 25 September). Sending a Powerful Message: How Oe Middle School Used Literature to Break Down the Stigma Associated with Mental Illness. Literacy Worldwide.


Falsafah Death Note – Akulah Keadilan!

Apa makna keadilan jika tiada yang menyaksikan? Soalan sebegini sememangnya ditujukan kepada golongan realis dan yang mengaku idealis, melalui karya anime D3ath Note. Anime D3ath Note banyak ketengahkan pelbagai isu falsafah seperti hak milik persendirian, kebebasan dan sebagainya.

Tapi, isu falsafah yang paling utama diketengahkan ialah falsafah keadilan. Falsafah keadilan ini kita dah selalu tengok kat TV, macam-macam dah melalui rancangan seperti Robocop, Harry Potter, Dark Knight, Justice League, Avengers dan lain-lain. Tapi D3ath Note ambil pendekatan yang agak berbeza. D3ath Note lebih kepada bagaimana ia cakap mengenai keadilan, bukan soal apa itu keadilan.

Alkisah D3ath Note ialah mengenai Light Yagami, seorang pemuda yang menjumpai sebuah buku nota yang dipanggil D3ath Note. Buku nota ini digunakan oleh Shinigami untuk menjamin kelangsungan hidupnya, namun buku ini juga boleh digunakan oleh manusia biasa.

Jika ditulis nama seseorang dalam buku ini, nyawa yang tertulis itu akan diambil, dan meningkatkan jangka hayat Shinigami (Dewa Kem4tian Mitos Jepun). Raja Kem4tian (The King of D3ath) adalah makhluk yang mampu mengawal peraturan D3ath Note, boleh ubah apa beliau rasa perlu. Walaubagaimanapun, peraturan utama ialah

“The human whose name is written in this note shall DIE.”

Setelah mengetahui aturan dan kuasa buku tersebut, Light Yagami berazam untuk membebaskan dunia daripada jenayah, mengimpikan dunia sifar jenayah. Beliau menggunakan persona Kira, satu entiti misteri yang mengakibatkan epidemik lemah jantung kepada orang awam, khususnya para penjenayah. Namun, sudah tentu kem4tian secara massa para penjenayah ini mencetuskan panik dan persoalan kepada orang awam, dan juga penguatkuasa undang-undang.

Anime ini tidak beritahu kita secara spesifik apa itu keadilan, tapi mencabar setiap definisi keadilan yang kita ketahui. Ini bermakna keadilan itu bukanlah terletak kepada interpretasi umum, dan tiada definisi yang semua orang boleh ‘agreed upon’ mengenai keadilan.

Malah keadilan terletak pada individu, kalau seseorang itu kata tidak adil, maka bagi beliau tidak adil walaupun orang lain kata sebaliknya. Light Yagami sendiri pun mempersoalkan kompas moralnya, adakah beliau patut bunuh ramai orang demi mencapai matlamatnya? Apa definisi Light Yagami tentang keadilan? Kalau seseorang merompak, adakah beliau layak dibunuh tanpa bicara?

Dalam buku II The Republic karya Plato, banyak membahaskan tentang keadilan. Salah satu analogi yang digunakan ialah cerita Ring of Gyges, yang ceritanya dicedok oleh J.R.R. Tolkien untuk mahakarya Lord of The Rings. Dalam cerita ini, pemakai cincin akan jadi halimunan, sekaligus menjadi seorang ‘anonymous’ dalam masyarakat setempat.

Konsep ‘anonymous’ ini mencerminkan peranan Light Yagami sebagai Kira, yang misteri di mata masyarakat dan juga kebanyakan ‘keyboard warrior’ yang pakai fake account untuk tujuan troll. Secara positifnya, memanglah kita boleh berkongsi minat kita dengan orang tak dikenali, berasa ‘hidup’ apabila kita dapat tahu bahawa bukan kita sahaja yang minat game, kartun walaupun dah berusia. Namun mengikut Plato, keadaan ‘anonymous’ juga boleh jadi satu intrumen ketidakadilan [1].

Sebagai contoh, dalam hal Light Yagami, apabila beliau mempunyai keupayaan tanpa batasan untuk membvnuh, beliau jadi halimunan di mata masyarakat sekaligus ‘anonymous’.  Ini menunjukkan bahawa hanya buku D3ath Note sahaja yang menjadi hijab kepada keadilan dan kezaliman, sama seperti cincin Gyges dan cincin Lord of the Rings [2].

Plato juga berhujah kita semua akan jadi tidak adil jika kita semua ‘anonymous’, kerana ketidakadilan lebih memuaskan berbanding keadilan. Kita cuma adil bila perlu. Lebih-lebih lagi, keadilan berguna apabila ia buat kita nampak baik. Dalam buku An Enquiry Concerning Human Understanding (1748), David Hume menjelaskan bahawa apa yang membezakan keburukan dan kebaikan adalah kegunaannya.

Jadi kalau kita faham, memang natural jika seseorang yang mempunyai kuasa halimunan atau ‘anonymous’ untuk melakukan rompakan, huru hara dan kejahatan kerana mereka merasa semua itu tidak perlu. Kalau seorang individu langgar PKPP, tidak boleh dimaafkan tapi kalau berbelas ribu orang langgar PKP [3], anggap jela tak nampak..

Dalam anime ini juga, sebagai pengukuh hujah, sokongan untuk Kira sebagai pendukung keadilan memberangsangkan terutamanya daripada konumiti atas talian. Ramai di internet menyokong tindakan Kira dan anggap Kira sebagai wira, walaupun propaganda pihak kerajaan membantah tindakan Kira dan melabel Kira sebagai outlaw. Dalam hal ini.moral berkait dengan kegembiraan maksimum masyarakat.

Menurut Jeremy Bentham, motivasi manusia yang paling utama bukanlah moral, tapi mengejar kegembiraan dan mengelak kepedihan [4]. Pendekatan ini ialah pendekatan Utilitarianism, bermakna kalau ramai yang suka tindakan anda, tindakan anda menggembirakan masyarakat, maka anda adil. Jeremy Bentham ini sangat ekstrim percaya pada pendekatannya, sampai beliau sanggup bagi orang mumiakan mayat beliau dan letak di muzium, untuk tatapan awam [5].

Penulis tak nak bagi banyak sangat sebab takut spoiler. Bukan sahaja jalan cerita yang memprovokasi minda, malah watak-watak dalam anime ini juga memainkan peranan dalam mempersembahkan apa yang mereka fikir tentang keadilan hakiki.Light Yagami pernah mengiktiraf bahawa dengan pendekatan beliau merendahkan kadar jenayah dan menghentikan peperangan, beliau ialah keadilan.

Namun adakah adil jika keadilan itu hanya terletak pada perspektif individu sahaja? Bagaimana pula dengan orang yang beliau bunuh? Adakah itu keadilan setimpal untuk mereka? Atau sekadar bagi menonjol di mata orang awam supaya nampak Kira ini adil? Sebagai penutup, penulis letakkan soalan yang cuba diketengahkan pada artikel kali ini :-

Kalau anda dapat tulis nama orang yang anda ingin hapuskan demi keamanan dunia, berapakah ketebalan buku anda?


#MilkTeaAlliance: Pakatan Tentera Bawang Empat Negara Melawan China

Siapa sangka teh susu telah  berjaya menjadi simbol penyatuan kepada para netizen alam maya dari Taiwan, Hong Kong dan Thailand sejak beberapa bulan kebelakangan ini. Tanda pagar #MilkTeaAlliances menjadi popular di kalangan pengguna media sosial di ketiga-tiga negara tersebut terutama di Twitter dan Instagram.

Seperti yang kita ketahui, keenakan teh susu boba atau Bubble Tea yang telah menjadi kegilaan peduduk Malaysia dan warga hispter sebelum ini adalah satu minuman yang sangat popular di Taiwan.

Minuman teh susu boba mula diperkenalkan di Taiwan pada tahun 1980-an setelah inovasi bebola hitam Tapioca atau Pearl mula menjadi bahan tambahan di dalam hidangan teh susu sehingga menjadi minuman kebanggaan kepada warga Taiwan. Bayangkan betapa kuat pengaruh teh boba sehingga ada idea dari ahli politik dari Democratic Progressive Party (DPP) untuk meletakkan simbol teh susu boba di hadapan pasport Taiwan.

Asal Usul Pakatan #MilkTeaAlliances

Pakatan teh susu yang tular di media sosial ini bukanlah sekadar berkisarkan teh susu semata-mata tetapi merupakan sebagai gimik kerana teh susu secara kebetulan merupakan minuman ikonik kepada ketiga-tiga negara iatu Thailand, Taiwan dan Hong Kong. Tambahan pula, jikalau di negara China , hidangan teh bersama susu bukanlah sesuatu yang biasa dan bukan sebahagian dari budaya mereka.

Pakatan tersebut sebaliknya berkisahkan tentang isu geopolitik dunia. Tetapi pencetus kepada pakatan ini bukanlah ahli politik sebaliknya isu bermula disebabkan kontroversi yang dimulakan oleh seorang selebriti dari Thailand bersama-sama teman wanitanya.

Aktor yang dimaksudkan tersebut ialah Vachirawit “Bright” Chivaaree iatu pelakon siri drama “2gether” yang popular di seluruh dunia termasuk di China. Drama tersebut dibenarkan disiar di China sebagai salah satu langkah interaksi budaya antara Thailand dan China. Namun peristiwa yang sebaliknya berlaku.

Kontroversi bermula apabila aktor tersebut mengulang siar (reTweet) satu status di Twitter yang memaparkan satu gambar pemandangan yang meletakkan Hong Kong sebagai satu buah negara. Sudah pasti, tindakan tersebut telah mencetuskan kemarahan netizen-netizen alam maya China yang mula menyerang aktor tersebut di media sosial kerana bagi mereka Hong Kong bukanlah sebuah negara sebalinya berada di bawah naungan China. Aktor yang dikenali sebagai “Bright” itu kemudiaan memohon maaf di media sosial sambil mengatakan mungkin beliau tidak perasan tentang status di gambar tersebut.

Namun itu tidak cukup untuk meredakan kemarahan di netizen China yang seterusnya menjumpai satu lagi bukti yang kontroversi di Instagram milik teman wanita “Bright” iatu Weeraya Sukaram atau dikenali sebagai “Nnevvy”. Hasil intipan tentera bawang China, mereka menjumpai kedua-dua aktor tersebut berbalas komen di satu gambar milik Nnevvy yang berpakaian cina.

Bright memuji kecantikan teman wanitanya dengan komen “Sangat cantik, macam gadis cina” tetapi Nnevvy membalas komen yang meruntung jiwa netizen China dengan menaip “gadis Taiwan”. Nnevvy sekali lagi mencetuskan kemarahan apabila beliau berkongsi status di Twitter yang mengatakan punca penyebaran pandemik Covid-19 yang melanda dunia berpunca dari makmal yang terletak di Wuhan, China.

Tentera bawang China mula melancarkan kempen untuk memboikot drama tersebut dengan serta merta dan menyerang media sosial milik kedua-dua selebriti Thailand itu. Kempen tersebut mendapat sambutan di China melalui media sosial yang terkenal di China yang seakan mirip dengan Twitter (Twitter di haramakan di China) iatu Sina Weibo dengan 1.44 juta status.

Maka, tercetuslah perang media sosial besar-besaran di antara para netizen Thailand dan China. Antara status yang menarik ialah apabila netizen Thailand membalas kritikan netizen China yang mengatakan Thailand sebagai miskin dan mundur dengan “Our country is poor, but your country is pooh!”. Pooh merujuk kepada satu watak kartun yang turut diharamkan di China disebabkan kartun tersebut sering kali digunakan sebagai “memes” yang megambarkan wajah Presiden China iatu Xi Jinping.

Namun, jika ditanya samada netizen Thailand atau China yang memenangi perang siber ini, jawapanya mudah iatu Thailand. Kekangan akses ke atas media sosial popular dan mempunyai pengguna yang ramai serata dunia seperti Facebook, Twitter dan Instagram yang diharamkan oleh pemerintahan Parti Komunis di China membataskan serangan balas tentera bawang China.

Sokongan Taiwan & Hong Kong

Perang siber antara kedua-dua netizen sampai ke kemuncak apabila tentera bawang Thailand mendapat sokongan dari netizen alam maya dari Taiwan dan juga Hong Kong. Netizen ketiga-tiga negara bergabung tenaga menghasilkan gambar-gambar atau status yang bertujuan mengejek dan menentang hegemoni China terhadap Hong Kong dan juga Taiwan.

Laman facebook yang bernama “Nnevvy” juga popular di kalangan pengguna Facebook. Bermula dari itu, maka tertubuhlah pakatan teh susu di media sosial untuk menyatukan ketiga-tiga negara dengan slogan “Milk is thicker than blood” dan “In Milk Tea We Trust”. Ahli politik dari Taiwan juga teruja dengan perkembangan #MilkTeaAlliances di media sosial dan turut memberikan sokongan.

Isu-Isu Lain

Semangat pakatan ini turut dibawa kepada isu-isu demokrasi yang melanda ketiga-tiga buah negara. Yang terbaru, netizen di Hong Kong dan Taiwan menunjukkan solidariti dan sokongan kepada pejuang-pejuang demokrasi di Thailand yang kebanyakan terdiri dari penuntut universiti.

Para mahasiswa di Thailand mengadakan demonstrasi untuk mendesak kerajaan Thailand di bawah Perdana Menteri Prayut Chan mengembalikan sistem demokrasi yang sebenar di Thailand yang kini dibayangi sistem pemerintahan tentera. Sebelum ini, rata-rata netizen Thailand turut menyatakan sokongan terhadap protestor dari Hong Kong yang menentang Undang-Undang keselamatan baharu Hong Kong yang telah dikenalkan oleh Kerajaan China.

Malah, para penunjuk perasaan di Thailand turut mengenakan kostum yang sama dipakai oleh penunjuk perasaan di Hong Kong iatu berpakaian hitam, memakai helmet dan topeng gas. Di dalam sambutan ulang tahun memperinganti kejadiaan di  Dataran Tiananmen 1989 pada 4 Jun, terdapat para mahasiswa Thailand memberikan pemberiaan biskut teh susu percuma di sekitar bandar Bangkok dan meletakkan kod QR di bungkusan yang mengandungi maklumat peristiwan Dataran Tiananmen yang merupakan detik hitam bagi pejuang demokrasi di China.

Ahli Baru #MilkTeaAllliances

Akibat tindakan agresif China di kala dunia sedang melawan pandemik Covid-19, netizen-netizen di kebanyakan dunia asia sedang berusaha mengutuk tindakan China. Pakatan tersebut menyambut dengan baik kemasukan netizen-netizen dari India apabila negara mereka  terlibat dengan pertelingkahan dengan China berkaitan isu sempadan di Banjaran Himalaya yang mengorbankan tentera India di sempadan China-India.

Pengguna media sosial di Taiwan menggunakan slogan “Hindi Taiwan Bhai Bhai” (India dan Taiwan bersaudara) yang dipetik dari slogan asal “Hindi Chini Bhai Bhai” (India dan China bersaudara). Slogan tersebut digunakan oleh India dan China untuk memulihkan hubungan kedua-dua negara ketika Perang Sino-India pada tahun 1962 yang turut melibatkan isu sempadan di kawasan Aksai Chin.

Malah, kemungkinan netizen-netizen dari Asia Tenggara yang lain untuk menyertai pakatan ini adalah tinggi setelah negara Asia Tenggara  terlibat dengan isu Laut China Selatan seperti Malaysia, Vietnam dan Filipina. Oleh itu, tular satu gambar yang menunjukkan kemungkinan kerjasama yang lebih besar untuk pakatan teh susu di media sosial yang menunjukkan nama teh susu yang terkenal di setiap negara. Semestinya di Malaysia adalah Teh Tarik!

Bukan itu sahaja, pakatan Teh Susu di media sosoial turut berkempen untuk menyelamatkan Sungai Mekong dengan tanda pagar #StopMekongDam. Dilaporkan kemusnahan telah dilakukan ke atas  Sungai Mekong oleh 11 empangan besar di China. Satu kajian baru-baru ini menunjukkan bahawa sejumlah besar air ditahan oleh China di hulu Sungai Mekong, menyumbang kepada kemarau dan bencana pertanian di Thailand serta negara-negara seperti Vietnam, Kemboja dan Laos. Sungai Mekong adalah sumber air yang sangat penting kepada para pertani dan nelayan di negara-negara tersebut.

Kesimpulan

Walaupun kempen pakatan Teh Susu ini hanya kelihatan gah dan meriah di media sosial sahaja, namun kesan dan impak dari kempen di media sosial tidak boleh dipandang enteng terutama melibatkan krisis politik.

Peristiwa “Arab Spring” yang melanda Timur Tengah juga berpunca dari kerancakan di media sosial dan elektronik pada awalnya. Namun, kesan proses demokrasi tersebut amat terkesan kepada geopolitik Timur Tengah sehingga hari ini.

Di zaman dunia hujung jari ini, karier ahli politik  juga boleh popular dan juga merudum gara-gara media sosial. Mungkin kuasa media sosial terhadap bantahan isu ICERD dan Statu Rom pada kerajaan yang lepas  boleh dijadikan contoh terbaik untuk kita fahami.

Artikel dikirimkan oleh Ashraf Hadi yang merupakan (Mahasiswa Ijazah Sarjana Muda Hubungan Antarabangsa Universiti Sultan Zainal Abidin, uniSZA, Sesi 2017/18)

RUJUKAN:

Keoni Everington (2020). New Taiwan passport design up for public vote. https://www.taiwannews.com.tw/en/news/3982502

Oiwan Lam (2020). Netizens from Hong Kong, Taiwan, Thailand brew ‘Milk Tea Alliance’ against Chinese speech police. https://globalvoices.org/2020/05/04/netizens-from-hong-kong-taiwan-thailand-brew-milk-tea-alliance-against-chinese-speech-police/

Dan Mcdevitt (2020). “In Milk Tea We Trust : How a Thai Chinese Meme War Led to a New Online Alliances. https://thediplomat.com/2020/04/in-milk-tea-we-trust-how-a-thai-chinese-meme-war-led-to-a-new-online-pan-asia-alliance/

Christina Chan (2020). Milk is thicker than blood: An unlikely digital alliance between Thailand, Hong Kong & Taiwan. https://hongkongfp.com/2020/05/02/milk-is-thicker-than-blood-an-unlikely-digital-alliance-between-thailand-hong-kong-taiwan/

Jitsiree Thongnoi (2020). Milk Tea Alliance: are young Thais turning on China over Hong Kong. https://www.scmp.com/week-asia/politics/article/3088901/milk-tea-alliance-are-young-thais-turning-china-over-hong-kong


Ulang Kaji Fiqh Puasa: Sejarah Dan Hukum Hakam Berpuasa

Menjelang Ramadhan yang bakal kunjung tiba, InsyaAllah kami bawakan kepada sidang pembaca rencana berhubung fikh puasa. Semoga bermanfaat dan dapat ulangkaji sebaiknya. Para pembaca boleh bertanya soalan di ruangan komen.

Adalah penulisan fiqh ini di dalam mazhab Syafie yang dirujuk dari kitab Mazhab syafie terutama dari At Taqrirat dan buku terjemahan At Taqrirat dari Bahasa Arab ke Bahasa Melayu oleh saya sendiri. Saya Angah Sunan, admin yang bertanggungjawab akan penulisan fiqh ini akan menjawab dengan taufik dan bantuan dari Allah.

Mula-mula sekali dalam pembelajaran fiqh, apa jua
bab kita akan belajar takrif sesuatu itu dari segi bahasa dan syarak. Seperti
juga solat, solat dari segi bahasa adalah bermakna doa sementara dari segi
syarak bermakna perkataan-perkataan dan perbuatan-perbuatan yang dimulai dengan
takbir beserta niat dan diakhiri dengan salam dengan syarat-syarat tertentu.
Demikian juga ibadah puasa ada takrif pada bahasa dan juga syarak.

TAKRIF PUASA DARI SEGI BAHASA

Takrif puasa dari segi bahasa ialah semata-mata
menahan.

TAKRIF PUASA DARI SEGI SYARA’

الامساك عن جميع المفطرات من طلوع
الفجر الى غروب الشمس بنية مخصوصة

“Menahan diri daripada melakukan perkara yang membatalkan puasa bermula dari terbit fajar sehingga terbenam matahari dengan niat yang khusus.”

(Perkara membatalkan puasa seperti berikut :
murtad, haid nifas dan wiladah, pitam dan mabuk sepanjang hari, bersetubuh,
masuk sesuatu ke dalam rongga, onani, muntah dengan sengaja. Adapun makan dan
minum sudah termasuk kategori memasukkan sesuatu ke dalam rongga – Insya Allah
aka nada artikel khsusus membahaskan lebih ‘detail’.

DALIL PUASA

“Wahai orang-orang yang beriman! telah diwajibkan
berpuasa ke atas kalian sebagaimana telah diwajibkan ke atas orang-orang yang
sebelum daripada kamu, supaya kamu bertaqwa”. SURAH AL-BAQARAH:183

SEJARAH PUASA

Allah Taala memfardhukan puasa Ramadhan pada bulan
Sya’ban, tahun kedua Hijrah.
Rasulullah s.a.w sempat berpuasa sembilan kali Ramadhan sahaja. Bilangan hari
kesemua 9 kali Ramadhan yang di lalui Baginda s.a.w sebanyak 29 hari (kurang 30
hari) kecuali satu Ramadhan sahaja cukup 30 hari.

DEFINISI BULAN RAMADHAN

Bulan Ramadhan ialah bulan yang kesembilan daripada
bulan-bulan Arab. Ia adalah bulan yang paling mulia. Bulan ini dinamakan
Ramadhan kerana mengikut cerita, ketika orang Arab mencari nama-nama bulan,
kebetulan mereka berada di suatu bulan yang sedang mengalami panas terik. Lalu
mereka memberi nama bulan tersebut ‘ramadhan’ ( رمضان ) dan ia Ramadhan berasal daripada perkataan  (الرمضاء) iaitu panas yang bersangatan dan pendapat lain
berpendapat, orang arab menamakan bulan tersebut ‘ramadhan’ kerana bulan
tersebut menghancurkan dosa (يرمض الذنوب).

KELEBIHAN PUASA

Ayat al
Qur’an dan hadis-hadis banyak menunjukkan kelebihan berpuasa antaranya :

Firman
Allah Taala,

“ dan
orang-orang lelaki yang berpuasa serta orang-orang perempuan yang berpuasa dan
orang-orang lelaki yang memelihara kehormatannya serta orang-orang perempuan
yang memelihara kehormatannya dan orang-orang lelaki yang menyebut nama Allah
banyak-banyak serta orang-orang perempuan yang menyebut nama Allah
banyak-banyak, Allah telah menyediakan bagi mereka keampunan dan pahala yang
besar” . SURAH AL-AHZAB:35

Hadis
Qudis, Allah berfirman,

“Setiap
kebaikan dibalas 10 hingga 700 kali ganda ganjaran kecuali puasa, kerana puasa
adalah untuk Aku dan Aku sendiri memberi ganjaran (iaitu ganjaran tidak terhad”.

Diriwayatkan
oleh Imam Malik di Muwatho’ ( الموطأ ) dan Imam Bukhari di bab As Soum.

Sabda
Rasulullah,

“Diam
orang berpuasa adalah tasbih, tidur mereka adalah ibadah, doa mereka di
makbulkan dan amal mereka di ganda-gandakan”.

Dikeluarkan oleh Imam Dailami di dalam Musnad al Firdaus.

“Puasa
adalah perisai dan benteng yang menghalang dari api neraka”.(Diriwayatkan oleh Imam Ahmad)

HUKUM HAKAM PUASA

Hukum-Hakam Puasa Hukum-hukum puasa terbahagi
kepada empat hukum:

1. Wajib

2. Sunat

3. Makruh

4. Haram

Lihat syarahan hukum dibawah –

Wajib : Enam Keadaan Diwajibkan Berpuasa

Sunat : Terbahagi kepada tiga

Seperti puasa hari ‘Arafah, hari
Tasuua’, hari Asyura, hari ke-11 bulan Muharram dan 6 hari bulan Syawwal, puasa
di bulan-bulan haram (Zulqaedah, Zulhijjah, Muharram dan Rejab), puasa 10 hari
awal bulan Zulhijjah dan lain-lain.

Puasa Hari Putih (13, 14, 15
haribulan Hijrah setiap bulan), Puasa Hari Hitam (28, 29, 30 haribulan Hijrah
setiap bulan)

Hari Isnin dan Khamis

Puasa sunat paling afdhal : Puasa sehari, berbuka
sehari (Puasa Nabi Daud a.s)

Makruh

    i. Puasa
hari Jumaat, Sabtu atau Ahad secara bersendirian16.

   ii. Puasa
setahun bagi mereka yang bimbang berlaku kemudharatan atau bagi mereka  yang khuatir gugur hak sunnat.

Haram : Terbahagi kepada 2 jenis

Haram tetapi SAH :

    i.Puasa
seorang isteri tanpa izin suami (merujuk kepada puasa sunat)

    ii.Puasa
seorang hamba tanpa izin tuannya

Haram serta TIDAK SAH Ada 5 waktu :

i. Puasa hari raya Aidilfitri iaitu hari pertama bulan Syawwal

ii. Puasa hari raya Aidiladha (hari ke-10 bulan Zulhijjah)

iii. Puasa hari Tasyriq (11, 12, 13 bulan Zulhijjah)

iv. Puasa separuh/pertengahan akhir bulan Sya’ban (16, 17, 18 sehingga akhir bulan Sya’ban)

v. Puasa hari Syak iaitu hari ke-30 bulan Sya’ban, jika manusia bercakap-cakap tentang melihat bulan atau penyaksian  oleh mereka yang tidak diterima penyaksiannya untuk melihat anak bulan, seperti seorang wanita atau kanak-kanak melihat anak bulan.

Dalam kitab Matlain al Badrain:

“Hari syak adalah hari ke-30 Sya’ban, apabila tiada
dilihat bulan pada malam yang ke-30 serta cuaca dan berkhabar-khabar manusia
dengan melihatnya dan tiada diketahui seorang yang adil melihatnya atau
menyaksi dengan melihat akan dia bilangan yang di tolak syahadahnya seperti
beberapa kanak-kanak atau beberapa sahaya atau beberapa orang fasiq”

SOALAN : Bilakah waktu harus berpuasa pada hari
Syak atau pertengahan akhir bulan Syaban? JAWAPAN Harus berpuasa pada kedua-dua
hari tersebut pada tiga waktu berikut

Seseorang berpuasa pada hari ke-15, oleh itu dia
harus berpuasa selepas pertengahan hari akhir bulan Sya’ban iaitu hari ke 16.
Dia boleh berpuasa pada hari ke-17 pula (selepas sambung dari 15hb dan 16hb) dan
begitulah seterusnya dalam keadaan bersambung.

Tetapi, jika dia berbuka puasa satu hari, haram ke
atasnya berpuasa baki hari-hari bulan Sya’ban. Contohnya, dia sudah berpuasa
15hb, 16hb dan 17hb, 18hb tidak berpuasa, maka haram memulakan balik pada 19hb
Syaaban.

Intaha, bersambung pada rencana akan datang berhubung syarat sah, syarat wajib dan rukun puasa.

RUJUKAN:

Angah Sunan,

Kolumnis The Patriot,

Pengajar bertauliah Majlis Agama Islam Selangor
(MAIS).


Thutmose III: Firaun Terhebat Mesir Purba Itu Firaun Dalam Al-Quran?

Perkataan “Firaun” seringkali disalahfahamkan sebagai nama buat seorang pemerintah yang angkuh semasa zaman Nabi Musa as. Hakikatnya, “Firaun” merujuk kepada pangkat yang dimiliki 170 pemerintah Mesir Purba, daripada Menes sehingga Cleopatra VII dalam lipatan sejarah sejauh beribu-ribu tahun lamanya. Pangkat ini tiada bezanya dengan “Sultan”, “Caesar”, “Khalifah” dan semua pangkat lain yang membawa maksud yang sama: ‘pemerintah’.

Paradoks utama yang ditempuhi setiap pengkaji sejarah dalam penentuan Firaun semasa zaman Nabi Musa as adalah ketepatannya dari segi fakta, berdasarkan ikutan pengkaji tersebut (sama ada Islam atau Kristian/Yahudi). Secara saintifik, tiada seorang Firaun pun yang benar-benar mati di Laut Merah.

Apabila dikaitkan dengan al-Qur’an, memang menakjubkan bagaimana nama Firaun tersebut langsung tidak disebut di dalam al-Qur’an, sedangkan Abu Lahab dilaknat sekeras-kerasnya dalam Surah al-Masad, walaupun Firaun sendiri mengaku dirinya Tuhan.

Atas ketiadaan nama inilah yang tercetusnya penentuan yang amat merunsingkan. Satu senarai pendek boleh dilakarkan untuk menentukan Firaun manakah yang bersengketa dengan Nabi Musa as. Dan Thutmose III turut tergolong bersama calon-calon lain seperti ayahandanya Thutmose II, Ahmose I, Amenhotep II, Ramses II dan Merneptah.

Kronologi Firaun berdasarkan al-Qur’an:

1. Firaun membunuh anak-anak Ibrani selepas bermimpi tentang kebangkitan Bani Israel.

2. Isteri Firaun (Asiyah) mengambil Nabi Musa as sebagai anak angkat. (Surah Al-Qasas)

3. Pemerintahan Firaun semasa Nabi Musa as berhijrah ke Madyan (Midian). (Surah Al-Qassas)

4. Serangan Firaun yang menyebabkan kematiannya di Laut Merah. (Surah Yunus)

Semakin dalam dikaji, semakin terserlah juga fakta-fakta bahawa tiada satu Firaun yang disenaraikan diatas sebenarnya benar-benar masuk dengan Firaun Angkuh ini.

Ahmose I – berjaya menewas dan menghalau puak Hyksos di Mesir Hilir; menguasai Nubia dan Canaan; mengstruktur semula pentadbiran Mesir Purba kearah kegemilangan; mati pada usia pertengahan 30-an; tetapi cara semadinya tidak mengikut protokol persemadian diraja. (Ian Shaw dan Paul Nicholson – The Dictionary of Ancient Egypt).

Thutmose II – menghantar tenteranya untuk menyelesaikan revolusi; pemerintahannya yang masih lagi tidak sahih sama ada pendek atau panjang.

Amenhotep II – menaiki takhta pada usia muda, 18 tahun; pemimpin perang yang hebat; mati pada usia 40-an. (Peter Der Manuelian – Studies in the Reign of Amenophis II).

Ramses II – dipercayai Firaun paling unggul dalam sejarah Mesir Purba; mengetuai ketenteraan dalam berbilang peperangan; memerintah selama 66 tahun; memulakan pembinaan banyak projek-projek mega; mayat Ramses II adalah mumia paling popular di dunia, selaras dengan janji Allah dalam Qur’an 10:92; mempunyai arthritis, penyakit arteri dan sakit gigi.

Merneptah – anak Ramses II; memenangi pertempuran sengit selama enam jam; mati pada usia tua (60-an – 70-an); mempunyai arthritis dan atherosklerosis.

Berdasarkan senarai ini, wujud juga kebarangkalian bahawa Firaun yang dimaksudkan ditujukan kepada lebih daripada seorang – Firaun Penindasan dan Firaun Penghijrahan. Firaun juga dipercayai tidak pernah sakit, mahupun bersin, sedikit berbeza dengan Ramses II dan Merneptah yang mempunyai beberapa penyakit.

Tetapi terdapat seorang lagi Firaun yang memerintah Mesir Purba selama 54 tahun dalam Dinasti ke-18, hampir 1,800 tahun sejak bersatunya Mesir Hulu dan Mesir Hilir dibawah Dinasti Pertama. Kehebatan Firaun ini dari segi kepimpinan dan pengurusan dikatakan lebih unggul berbanding Ramses II sendiri.

Jika Ramses II mendirikan berbagai-bagai projek seperti Pi-Ramesses, Ramesseum, Abu Simbel dan Tugu Ramses II yang mungkin mengeruhkan lagi keangkuhannya, Firaun ini bertanggungjawab dari segi penghasilan kekayaan Mesir Purba sendiri.

Namanya Thutmose III, yang tidak pernah sekali pun tewas dalam peperangan. Thutmose III dilahirkan dalam keluarga diraja melalui isteri kedua ayahandanya, Iset. Tetapi, baginda tidak mewarisi takhta secara terus, kerana ayahandanya, Thutmose II, mati ketika usianya baru dalam dua tahun. Thutmose III diasingkan daripada pengurusan negara oleh ibu tirinya, Ratu Hatshepsut yang pada awalnya sekadar memangku jawatan Firaun tetapi semakin lama menggelarkan dirinya sendiri Firaun.

Dibawah pemerintahan Hatshepsut, Mesir Purba menikmati kekayaan ekonomi. Seketika Thutmose III diasingkan daripada arena politik, baginda mengisi masanya dengan pelajaran ketenteraan, satu keperluan yang sangat penting buat peradaban zaman itu.

Thutmose III menghancurkan pemberontak-pemberontak dalam kalangan Kadesh, Megiddo dan puak Mesopotamia. Sebelum menyerang Megiddo, ucapannya yang meletakkan dirinya sebagai raja dikasihi Dewa Ra’ telah menaikkan semangat tentera-tenteranya untuk ikuti jalan yang susah pada ketika nasihat jeneralnya untuk ikuti jalan yang mudah diabaikan.

Tetapi, Thutmose III tetap berjaya dalam ketiga-tiga operasi itu, termasuk kesemua 16 kempen ketenteraan yang dilaksanakannya di Palestin, Syria dan Nubia. Hampir 350 bandar ditawani Thutmose III. Mudah kata, Mesir Purba berdiri teguh sebagai kuasa besar dengan ketenteraan yang luar biasa. Dari segi kekayaan pula, Thutmose III bertanggungjawab kepada penjanaan ekonomi yang sangat mapan.

Jikalau kejayaan-kejayaan ini dibandingkan pula dengan Firaun zaman Nabi Musa as, ada logiknya kerana segala hasil kekayaannya telah menggelapkan hatinya dengan sifat takbur dan angkuh.

Al-Qur’an tidak menceritakan bala-bala Allah yang diturunkan kepada Mesir Purba pada ketika itu. Al-Qur’an sekadar menyentuh:

“Dan sesungguhnya Kami telah menimpakan Firaun dan kaumnya dengan musim kemarau dan kekurangan buah-buahan, supaya mereka insaf mengambil pelajaran.” – Qur’an 7:130.
u
“(Allah berfirman): Kami pun menghantarkan kepada mereka taufan, dan belalang, dan kutu, dan katak, dan darah, sebagai tanda-tanda dan bukti yang jelas nyata, maka mereka juga tetap berlaku sombong takbur dan menjadi kaum yang menderhaka.” – Qur’an 7:133.

Manakala dalam Kitab Taurat pula, kisahnya lebih meluas:

“Maka Musa dan Harun pergi kepada Firaun dan berkata, ‘Inilah apa yang Yahweh, Tuhan Ibrani, berfirman, ‘Sampai bilakah kamu tidak akan tunduk kepada Aku? Keluarkan hamba-hamba Aku, agar mereka dapat menyembahKu. Jikalau kamu tidak ikuti perintahKu, akanKu bawa belalang ke negaramu esok. Mereka akan melitupi negaramu sehingga tanah-tanah tidak dapat dilihat. Mereka akan memakan sisa-sisa yang kamu ada selepas taufan, termasuk setiap pokok yang sedang tumbuh di tanahmu. Mereka akan kerumun didalam rumah-rumahmu dan juga rumah-rumah menterimu dan juga rumah-rumah rakyatmu – sesuatu yang ibu bapamu dan juga nenek moyangmu tidak pernah rasai sejak mulanya mereka tinggal di tanah ini.’” Kemudian, Musa tinggalkan Firaun.” – Keluaran 10:3-6.

Amaran ini menjadi nyata selepas Firaun hanya benarkan penghijrahan buat para lelaki Bani Israel sahaja. Pada pagi selepas Nabi Musa as menghunuskan tongkatnya, Mesir Purba diserangi belalang yang dahsyat sehingga tiada sedikit kehijauan pun di tanah mereka. Tetapi Firaun masih lagi tidak benarkan penghijrahan Bani Israel, dan ini merupakan bala Mesir yang kelapan selepas:

1. Darah di dalam air
2. Katak
3. Kutu
4. Lalat/langau
5. Kematian ternakan
6. Penyakit kulit
7. Ribut dahsyat

Firaun menjanjikan Penghijrahan Bani Israel dengan syarat Bala Kelapan dibuang dari Mesir, dan ia terjadi – belalang-belalang mula keluar melalui Laut Merah, tetapi Firaun tidak menepati janjinya.

Selepas Bala Kelapan gagal cairkan keangkuhan Firaun, datangnya Bala Kesembilan – Mesir Purba menjadi gelap selama tiga hari. Rakyat tidak dapat ikuti masa, terpaksa mengharapkan deria sentuhan dan kedengaran. Firaun benarkan semua Bani Israel keluar, kecuali binatang-binatang ternakan. Dan Nabi Musa as tolak sebarang kompromi.

Datangnya Bala Kesepuluh:

“Inilah Firman Yahweh: ‘Pada waktu malam, Aku akan menjelajahi Mesir. Setiap seorang anak sulung Mesir akan mati, daripada anak sulung Firaun yang bertakhta sehinggalah anak sulung hamba, dan anak sulung binatang-binatang ternakan juga. Mesir akan digegari jeritan dan pekikan perkabungan – lebih teruk daripada apa yang telah berlaku atau tidak pernah berlaku.” – Keluaran 11:4-6.

Bala ini merupakan hentaman yang paling teruk. Firaun akhirnya tunduk dan lepaskan Bani Israel. Dan Bani Israel tidak tunggu lagi, takutkan pengkhianatan janji Firaun, yang benar-benar berlaku apabila Firaun bertindak mengejari Bani Israel, dan menurut Islam, mati di Laut Merah.

Berdasarkan Kitab Taurat, Thutmose III memang benar-benar masuk sebagai Firaun ini. Universiti Harvard berjaya mendedahkan bahawa Thutmose III mempunyai bekas ketumbuhan sista (cyst) di bahagian bahu, leher dan tempurung kepalanya hasil daripada penyakit yang tidak diketahui. Bukti ini mendedahkan kebarangkalian besar Bala Keenam (Penyakit Kulit) dalam Keluaran 9:8-12.

Mungkin penyakit ini telah bermula sejak bala pertama lagi, yang dizahirkan selepas keangkuhan Firaun yang tiada batasnya. Dan satu lagi pendedahan merapati Thutmose III dengan Firaun, selepas dikaji tentang Bala Ke-10, iaitu kematian anak pertama Firaun sendiri iaitu Amenemhat. Kematian ini menyebabkan Amenhotep II dinaikkan sebagai pewaris.

Jadi, berdasarkan teori-teori ini, Firaun Penghijrahan boleh dikatakan Thutmose III sendiri, manakala Firaun semasa penghijaran Nabi Musa ke Madyan (Midian) ialah ayahandanya, Thutmose II yang isterinya (Hatshepsut) bertanggungjawab mengambil Nabi Musa as sebagai anak angkat. Firaun yang membunuh anak-anak Bani Israel pula (selepas mendapat mimpi, semasa kelahiran Nabi Musa as) ialah Amenhotep I ataupun Thutmose I, jika Penghijrahan Laut Merah berlaku semasa Nabi Musa as menjangkau usia tua.


Hartal: 24 November 1967-13 Disember 1967

Tahukah anda, selain kejadian rusuhan 13 Mei 1969, terdapat satu lagi rusuhan lebih awal berlaku yang perlu kita renungkan. Ia melibatkan kejatuhan nilai wang dan anggapan Ekonomi Malaysia dipegang oleh kaum Cina lahir dari kejadian ini.

1- Susulan daripada kejatuhan nilai wang lama British Borneo, Peniaga Cina telah mengadakan hartal (menutup kedai) di seluruh Pulau Pinang kerana membantah dasar kerajaan persekutuan Malaysia. Hartal ini dilancarkan oleh Parti Buruh Malaya.

2- Perkataan Hartal berasal dari bahasa India Gujurati; “Har” yang bermaksud semua atau sentiasa, “Tal” atau “Tala” bermaksud tutup. Perkataan Hartal bermaksud hari berkabung atau protes, di mana semua kedai-kedai ditutup dan tidak ada orang yang pergi untuk bekerja atau keluar membeli-belah.

3- Pada 24 November, kedai dan pasar ditutup, jika ada di antara kedai yang dibuka pada hari tersebut, perusuh akan datang merosakkan kedai tersebut. Perintah berkurung selama 24 jam telah dikeluarkan melalui radio dan televisyen apabila lebih daripada 92 orang cedera. Terdapat juga laporan seorang budak telah mati dibunuh ketika baru sahaja selesai mengambil peperiksaan HSC.

4- Gerakan Hartal itu dikatakan melibatkan ahli-ahli kongsi gelap, jika ada di antara peniaga yang membuka kedai, ahli-ahli kongsi gelap ini akan datang membuat kacau dan merosakkan kedai mereka dan huru-hara ini telah berkembang dengan cepat sehingga ke Perak dan Kedah.

5- Golongan cauvinis pro-Komunis turut mengambil kesempatan menghasut para penunjuk perasaan untuk bertindak lebih radikal dan ganas. Tindakan menutup kedai yang telah berjaya dilakukan oleh peniaga cina di Pulau Pinang menyebabkan ada yang mendabik dada mengatakan orang Cina berkuasa untuk membuka dan menutup seluruh bandar di Malaysia.

6- Mereka bukan sahaja menutup kedai tetapi juga mengadakan rusuhan; kedai-kedai dan pasar-pasar ditutup, puluhan bas dan teksi di bakar. Malah, Hartal Pulau Pinang 1967 telah bertukar menjadi rusuhan kaum dan ada yang terbunuh.

7- Rusuhan yang dimulai dengan Gerakan Anti Penyelarasan Nilai Ringgit (Anti-devaluation) ini telah menyebabkan sejumlah 8 orang maut dan lebih 137 orang cedera (setakat 27 November).

8- Lim Kean Siew, Pengerusi Parti Buruh cawangan Pulau Pinang telah ditahan bersama 23 orang kanan Parti Buruh dan bebrapa orang ahli Kongsi Gelap Cina ditahan dibawah ISA. 21 cawangan Parti Buruh telah ditutup dan lebih daripada 400 orang ahli Parti Buruh di seluruh negara telah ditangkap.

Sejarah ini perlu diingati oleh setiap lapisan masyarakat khususnya orang melayu iaitu perlunya kekuatan Ekonomi dikalangan Kaum Melayu itu sendiri. Kejadian ini juga pemangkin kepada tertubuhnya badan-badan penyeliaan untuk membantu Bumiputera dari segi ekonomi supaya dapat bersaing dengan kaum yang lain.

Artikel disumbangkan oleh Norman Dasuki Unuk The Patriots.

Sumber:  1-Hartal in a market, The Straits Times, 25 November 1967. 2-Curfew in Penang after 5 hartal riot deaths, The Straits Times, 25 November 1967. 3-Keadaan tambah baik tetapi maseh tegang, Berita Harian, 27 November 1967. 4-Keadaan beransur pulih, Berita Harian, 2 Disember 1967. 5-Penang keeps the peace for 3rd day, The Straits Times, 18 Disember 1967. 6-Penang’s forgotten protest – The 1967 Hartal


Kenapa Jumlah Jangkitan Kes Covid-19 DI US Mencecah Lebih 100 Ribu Orang?

Hari ini, ketika artikel ini ditulis Amerika Syarikat (US) telah menjadi negara tertinggi kadar kes Covid-19 dengan 121,066 kes dengan jumlah kematian mencecah 2,020 orang. US berjaya mengatasi Itali dan China dalam jumlah jangkitan.

Gabenor New York, Andrew Cuomo dalam satu sidang media live pada 24 Mac mengatakan ‘the worse is yet to come’, dan New York (negeri paling teruk wabak) akan mencapai kemuncak kes dalam masa 2 minggu lagi [1]

New York hari ini mempunyai 52, 318 kes positif. Wilayah kedua tertinggi selepas Wuhan (67,800 kes) [2]

Bagaimana ia boleh berlaku? Bagaimana sebuah negara yang paling kuat, paling moden dan paling berkuasa menjadi sebegitu lemah dan bangang apabila berhadapan dengan virus sekecil ini?

Jawapannya kerana politik.

US sebenarnya sedang berada di ambang Pemilihan Presiden yang dijangka berlaku pada November 2020. Sebelum berlakunya wabak, Donald Trump dianggap tiada masalah untuk mengekalkan kuasa bagi penggal kedua.

Polisi Trump adalah populis. Politiknya adalah politik perut. Dalam situasi hari ini, perut adalah agenda terpenting manusia. Dan Trump tahu begitu. Atas sebab itu sebarang ucapan politiknya akan terarah kepada pembaikian ekonomi, pekerjaan tempatan dan pendapatan rakyat. Retorik tak retorik itu no 2. Trump adalah superhero yang US dambakan.

Demokrat pula cuma ada 2 calon yang berpotensi. Bernie Sanders dan Joe Biden. Dua-dua orang tua. Bernie Sanders dengan ideologi anti establishment dan Biden yang pernah jadi Naib Presiden tapi tiada jasa signifikan.

Jadi Trump sangat selesa. Tak ada penganalisis yang kata Trump akan kalah. Tak ada pengulas yang berani bertaruh Demokrat akan menang

Sehinggalah berlakunya COVID-19

Bagi orang politik, kesan besar virus ini bukannya nyawa, tetapi kemelesetan ekonomi. Trump terpaksa downplay ancaman COVID-19, bagitahu benda ni tidak serius dan akan ‘go away’. Semuanya bagi mengelakkan lockdown yang boleh membawa kesan serius kepada ekonomi. [3]

Bab downplay tu mungkin kita semua boleh ingat isu travel ban pelancong China, tuduhan coronapalatau kepada rakyat yang prihatin kepada keseriusan wabak atau gurauan nak letak pelancong dalam kandang lembu.

Dan nak cerita, pada 16 Mac 2020, bekas Menteri Kesihatan yang dianggap doktor paling power atas dunia oleh sesetengah orang cuma cadang social distancing dan tak perlu buat lockdown macam sesetengah negara [4]

Ini adalah hari yang sama PM TSMY isytihar partial lockdown di seluruh tanah air kita. Jadi boleh bayang apa yang akan berlaku kalau cadangan bekas Menteri itu diikuti?

Sambung balik. Trump terlalu yakin dengan kemampuan sistem perubatan US sedangkan akhirnya sistem sedia ada gagal melakukan pengujian yang tepat, kekurangan peralatan berdepan wabak serta kos yang terlalu tinggi.

Sistem perubatan US yang pernah cuba ditiru kerajaan lama adalah penyumbang kepada ketidakmampuan warganya untuk mendapatkan rawatan dan ujian segera. Kos rawatan awal termasuk pengujian bagi kes COVID-19 adalah USD3200 – kritikal bagi sebuah negara yang majoriti penduduk sebenarnya hanya mempunyai simpanan purata USD 4,500 [5]

Sebab itulah tuan-tuan, kami marah benar dahulu dengan idea penswastaan hospital, langgan MySalam daripada syarikat luar dan jual fasiliti kesihatan milik GLC kepada korporat asing.

Sedangkan dulu elok sahaja duk langgan Takaful Ikhlas untuk penerima BR1M (Disclaimer: saya bukan agen insuran/takaful)

Akhirnya apabila berlakunya kesan serius, maka barulah US melaksanakn lockdown bertahap. Malah sesetengah negeri dahpun mendahului Trump untuk mengunci wilayah mereka sebab Presiden dilihat terlalu lambat (Negeri US ada autonomi untuk buat lockdown sendiri)

Apa kesannya? 3.28 juta warga US hari ini jobless dan terpaksa bergantung kepada bantuan berkala [6].

Malahan terdapat laporan bagaimana ada trak sejuk beku yang menunggu diluar hospital-hospital US bagi menyimpan mayat yang berlebihan [7]

US merana hari ini kerana pemimpin yang meletakkan kepentingan politik melebihi nyawa rakyat sendiri. Dan semua di sana akan membayar harganya dengan darah dan air mata mereka

Letakkan kepercayaan kepada kerajaan. Patuhi larangan. Bertenang.

Kerana peperangan ini kita akan menang

Kita mesti menang

Hanya kepada Allah tempat kami meletakkan pergantungan

RUJUKAN:

[1] https://mobile.twitter.com/NYGovCuomo/status/1242476864586706946

[2] http://www.nhc.gov.cn/xcs/yqtb/202003/e644c2fc18b4448db7ed4b30f68b91a6.shtml

[3] https://www.nytimes.com/2020/03/19/opinion/trump-coronavirus-us.html

[4] https://m.malaysiakini.com/news/514921

[5] https://www.businessinsider.com/coronavirus-treatment-costs-americans-health-care-broke-2020-2

[6] https://www.wsj.com/articles/the-long-run-of-american-job-growth-has-ended-11585215000

[7] https://www.nytimes.com/2020/03/25/nyregion/nyc-coronavirus-hospitals.html


Cao Cao: Si Antihero Terkenal Dalam Sejarah China

Nama
Cao Cao tidak lagi asing kepada peminat francais Dynasty Warrior dan Romance Of
Three Kingdom. Anda boleh memilih untuk mewakili watak beliau dalam kedua-dua
permainan video, sambil meneroka keindahan sejarah China. Untuk pengetahuan
pembaca, sesungguhnya watak Cao Cao benar-benar wujud. Jolokkan yang selalu
disematkan pada tokoh ini ialah seorang antihero dalam sejarah China.

Antihero
pula ialah gelaran yang selalu diberikan kepada watak utama dalam sebuah jalan cerita
yang tidak menepati ciri-ciri hero yang biasanya didendangkan dalam karya-karya
kreatif di dunia. Mereka biasanya selalu digambarkan pentingkan diri, selalu
menggunakan matlamat menghalalkan cara dan agak berhelah dalam mencapai
matlamat utama mereka. Dalam rencana ini, Cao Cao merupakan watak utama ketika
zaman kejatuhan Han, ketika China terhumban ke dalam antara fasa paling menarik
dalam sejarah mereka, Zaman Tiga Kerajaan.

Jadi,
dari manakah sejarah mengenai tokoh paling popular di China mahu dimulakan?
Tentunya pada detik kelahirannya. Pada setiap keagungan yang dicipta, haruslah
bermula dengan detik kelahirannya pada sekitar 155 Masihi, Cao-Cao lahir. Bumi
Qiao iaitu Bozhou, Anhui di China pada zaman moden ini menyaksikan kelahiran
tokoh ini.

Disebalik
kelahirannya, ada pelbagai kisah yang agak samar antara legenda dan fakta. Ada
yang mengaitkannya datang dari rahim seorang wanita bernama Ding dan juga Cao
Song, anak angkat kepada seorang sida yang berkuasa disebalik tabir politik
China iaitu Cao Teng. Ada pula yang mengatakan bahawa nama asal keluarga mereka
ialah Xiahou sebelum menukarkan nama kepada Cao. Ketika awal usianya, pernah
berjumpa dengan seorang peramal yang terkenal. Kata peramal itu, Cao Cao akan
menjadi seorang pemimpin yang berkaliber pada waktu aman, serta antihero pada
ketika kekacauan. Cao Cao hanya ketawa mendengarkan ramalan tersebut.

Pada
awal kariernya, Cao Cao merupakan seorang ketua polis yang berkhidmat di sebuah
kota di China bernama Luo Yang. Reputasinya ketika itu seringkali dikaitkan
sebagai pejuang keadilan yang tidak pernah takut untuk mengambil tindakan
kepada orang kaya dan pembesar yang melanggar undang-undang. Kemudian, ketika
Pemberontakkan Serban Kuning yang telah menggegarkan Empayar Han, Cao Cao
mendapat reputasi meruntuhkan pemberontakkan tersebut, menambahkan
popularitinya lagi.

Pemberontakan
yang berasal daripada kumpulan kultus yang mendapat inspirasi daripada Tibet
dan sedikit tempias pengaruh ajaran Taoism, ia telah menghumbankan seluruh
China ketika it uke ambang perang saudara antara warlord yang mengambil
kesempatan pada kekacauan itu. Pada zaman kemuncaknya, ahli serban kuning ini mencecah
sehingga 3 juta orang ahli. Populariti yang dicapai adalah kerana usaha kultus
tersebut memperjuangkan hak orang miskin dan mengkritik penindasan ke atas kaum
wanita.

Selepas
pemberontakkan Serban Kuning ini berjaya dipatahkan, perang-perang saudara
berlaku dalam sejarah China yang berpunca daripada warlord yang mahukan
kekuasaan. Sebuah kota bernama Luoyang habis dijarah. Antara siri peperangan
yang terkenal ialah Pertempuran Guandu (199-200 Masihi) antara Cao Cao dan
seorang lagi warlord China ketika itu bernama Yuan Shao yang berakhir dengan
kekalahan Yuan Shao, lantas menjadikan Cao Cao sebagai warlord paling berkuasa
di China ketika itu. Ini ialah pertempuran ajaib kerana kerana 20, 000 orang
tentera Wei di bawah Cao Cao berjaya mengalahkan 100, 000 orang tentera Yuan
Shao.

Selebihnya
adalah mengenai usaha Cao Cao untuk meluaskan empayarnya menuju ke Selatan
China, menggunakan maharaja sebagai alat tunggangan selepas Maharaja Han ketika
itu mencari perlindungan dibawahnya, dan tentang bagaimana dia salah
menggunakan kuasa semata-mata untuk memastikan kekuasaannya terhalang. Kemuncak
ambisi Cao Cao ialah beliau menabalkan dirinya sebagai raja Wei pada sekitar
216 Masihi, mengatasi gelaran dan pangkat yang disandangnya sebelum ini. Antara
babak kekejaman yang diletakkan kepada Cao Cao ialah bagaimana dia menghabiskan
nyawa-nyawa penduduk Xuzhou hanya semata-mata ayahnya dibunuh disitu.

“Aku lebih rela mengkhianati dunia daripada dunia mengkhianati aku.” – Cao Cao

Kata-kata ini dituturkan oleh Cao Cao selepas membunuh sebuah keluarga yang memberikan perlindungan untuknya pada satu masa saat terbawah dan terendah dalam hidupnya. Alasannya, Cao Cao melakukannya kerana paranoid akan dikhianati oleh keluarga tersebut.

Namun,
perluasan kuasa Cao Cao tersekat dalam Pertempuran Chi Bi (208 Masihi) di
Selatan China di tangan pakatan Wei dan Shu. Kekalahan dalam pertempuran ini
adalah kerana beberapa faktor seperti terkena wabak penyakit yang datang dari
kawasan hutan di Selatan, salah faham bentuk muka bumi Selatan dan tentunya
kebijaksanaan Zhuge Liang dan Zhao Yu dalam meelawannya. Diceritakan bagaimana
200, 000 orang tentera Wei di bawah Cao Cao dikalahkan oleh 50, 000 orang
pakatan tentera Selatan. Habis kapal-kapal yang dibawa oleh Cao Cao
menyeberangi Sungai Yangtze dijilat api yang menjadi sebahagian daripada helah
Shu-Wu mengalahkan Wei.

Namun
demikian, reformasi-reformasi pentadbiran yang dilakukan oleh Cao Cao patut
juga dikenang selain daripada kisah machiavelli Cao Cao memanjat takhta kuasa
serta kemenangan dan kekalahan beliau dalam peperangan. Antara langkah
memperbaiki sistem di China pada waktu itu yang paling diingati ialah
memperkenalkan undang-undang yang mengurangkan pembaziran dalam pentadbiran.
Contohnya seperti melarang pengunaan batu jade yang agak mahal semata-mata
untuk upacara pengebumian.

Selain itu, beliau juga memperkenalkan sebuah istem yang dipanggil jiupin Zhongzheng yang melibatkan sistem 9 pangkat dalam sistem pentadbiran kerajaan untuk pegawal kerajaan kemudian akan terus digunakan oleh China untuk beberapa buah dinasti selepas itu. Cao Cao juga mengalakkan pendidikan dibawah pentadbirannya meskipun ketika itu waktu perang. Disegenap empayarnya, pegawal-pegawal kerajaan diutuskan untuk mencari bakat-bakat agar mereka tidak ketinggalan belajar disekolah-sekolah terpilih.

Ketika kebuluran berlaku kerana serangan belalang juta ke atas tanaman, banyak tentera yang mengalami kekalahan sebelum menyertai perang. Maka Cao Cao memperkenalkan sebuah dasar pertanian ampuh yang memberi manfaat kepada kerajaannya. Contohnya, Cao Cao telah mengumpulkan mangsa-mangsa perang disebuah kawasan yang tidak dibangunkan, lantas diserapkan program-program pertanian yang kemudian bukan sahaja membantu meningkatkan kualiti tenteranya dan kerajaannya, bahkan membangunkan taraf hidup rakyat dibawah pentadbirannya.

Pada
tahun 202 Masihi, Cao Cao menghembuskan nafasnya. Cao Pi anaknya mewarisi
takhtanya melakukan sesuatu yang tidak pernah dilakukan oleh ayahnya iaitu
menggulingkan maharaja dan menubuhkan Dinasti Wei yang akan berdiri selama
beberapa puluh tahun (221-265 Masihi). Cao Pi akan memanggil dirinya sebagai
Maharaja Wen daripada Wei manakala Cao Cao diberikan gelaran Maharaja Wu.
Kebanyakan kisah hidup tokoh ini dicatatkan dalam sebuah autobiografi paling
tua di China iaitu Apologia.

Pada tahun 2008, arkeologis di China mendakwa telah menemui makam Cao Cao sekitar Xigaoxue, Provinsi Henan di China, Malangnya, makam ini pernah dijarah pada waktu silamnya oleh penjarah makam. Luasnya dalam sekitar 8000 kaki. Terdapat sebuah inskripsi tertulis Raja Wu dari Wei mengaitkan terus pemilik makam itu ialah Cao Cao. Selain 250 buah relik purba, turut dijumpai sisa-sisa jasad seorang lelaki dalam pertengahan 60-an, seorang wanita 50-an bersama dengan seorang gadis berusia 20-an.

Dipercayai
jasad itu milik Cao Cao, isteri dan hambanya. Namun, kesahihan makam ini
dipertikaikan oleh sebahagian sarjana yang mendakwa bahawa ia mungkin palsu,
dan sebahagian sarjana lain pula mengatakan ia milik Cao Huan dan ayahnya Cao
Hui, yang merupakan keturunan Cao Cao. Walaupun demikian, ia tetap tidak
menafikan bahawa Cao Cao adalah salah satu watak yang sangat warna-warni dalam
sejarah China.

Rujukan:

Luo
Guanzhong (1986). Romance of the Three Kingdoms.

Chen
Shou (2002). Records of Three Kingdoms.

Cartwright,
M. (2017). Cao Cao. Ancient History Encyclopedia. https://www.ancient.eu/Cao_Cao/

Peng,
Wenqing. (2016). Cao Cao: A Villain Hero. History To The Public. http://historytothepublic.org/cao-cao-villain-hero/


Fikrah Ekonomi Tun Mahathir-DS Najib Razak

Berdasarkan pemerhatian kasar, sebenarnya fikrah ekonomi Tun pun berubah-ubah. Boleh merujuk tulisan Jomo (salah seorang ahli Council of the Eminent Persons) berjudul “Mahathir’s Economic Legacy” yang membahagikan ekonomi era Tun kepada 3 fasa iaitu corporatism (1981-1985), neoliberalism (1986-1997) dan Keynesianism (1998-2003).

Di fasa corporatism, Tun memperkenalkan Dasar Pandang Ke Timur. Bukan saja-saja pandang tapi mahu replicate model pembangunan ‘corporatist’ Jepun dan Korea Selatan yang membolehkan mereka membangun sebagai negara industri baru (Newly Industrialized County) dalam masa sekejap. Jadi Tun mencontohi amalan ‘keiretsu’ di Jepun dan ‘chaebol’ di Korea melalui penubuhan sogoshosha dan pembangunan industri berat (heavy industries) melalui HICOM.

Namun, ekoran kemelesetan ekonomi 1984-1986 dan peristiwa Plaza Accord (yang menyebabkan hutang kerajaan Malaysia melonjak dari 72.8% pada tahun 1984 ke 103.4% pada tahun 1986), Tun telah mengubah halatuju dasar ke arah neoliberalism melalui penswastaan, penggalakan pelaburan swasta, pengecilan saiz sektor awam dan perindustrian berorientasikan eksport, seiring dengan tren neoliberalism sedunia yang dicetuskan oleh Margaret Thatcher dan Ronald Reagan pada awal 1980-an.

Fasa neoliberalism ini juga menampakkan usaha kerajaan untuk memperbaiki kedudukan kewangan, sehingga hutang kerajaan dikurangkan dari all-time high pada tahun 1986 (103.4%) kepada all-time low pada tahun 1996 (35.2%). Bagi Keynesian terutamanya pendukung Modern Monetary Theory (MMT), pengurangan hutang secara drastik ini membuka ruang kepada krisis kewangan pada tahun 1997, dan krisis tersebut sekali lagi menyebabkan peralihan dasar ekonomi Tun iaitu ke Keynesianism.

Kenapa bawa kepada krisis kewangan 1997? Jawapannya ialah kerana hutang kerajaan sebenarnya merupakan aset sektor swasta. Apabila hutang kerajaan kurang, maksudnya cash flow syarikat swasta kurang. Jadi apabila speculator menyerang pasaran Thailand dan Malaysia, pelabur asing bercabut, syarikat yang tak cukup leverage/cash flow akan melingkup. Perlu diketahui bahawa hutang kerajaan dalam bond. Bond itu dibeli oleh sektor swasta sebagai jaminan pendapatan bulanan (interest). Dan sektor swasta juga memperdagangkan bond ini.

Untuk mengatasi krisis, Tun mengambil langkah Keynesian seperti kawalan modal (capital control) untuk mengawal aliran keluar/masuk modal, dan projek mega untuk merangsang ekonomi. Jadi hutang kerajaan pun bertambah jadi 45.7% pada tahun 2003. Tapi pada waktu itu masalah yang paling kritikal ialah kejatuhan permintaan agregat (aggregate demand), soal hutang kerajaan hanyalah soal kedua, or maybe ketiga keempat.

Jadi tak perlu hairan sekiranya Tun dan kabinetnya kini memilih pendekatan neoliberal dan fiscal conservative. Beliau dah pernah laksanakan. Tapi berdasarkan track record, Tun bukanlah seorang yang taqlid kepada satu mazhab ekonomi sahaja. Sebaliknya beliau bersifat pragmatik dan mengambil pendekatan talfiq (eclectic) dalam merangka dasar ekonomi yang terbaik untuk negara.

Dato’ Seri Najib pun, di samping beliau meliberalisasikan ekonomi (memansuhkan subsidi, membuka sektor perkhidmatan kepada pelabur asing), beliau juga mempraktikkan idea-idea Keynesian, antaranya ‘cash transfer’ (BR1M) dan pakej rangsangan ekonomi (stimulus package) untuk meminimakan kesan kemelesetan ekonomi 2008-2009. Jadi itulah sebab hutang negara naik dari 41.2% pada tahun 2008 ke 52.8% pada tahun 2009. Hok 2015-2016 tak nak cerita kang ada yang triggered.

Tanpa kita sedar, kita masing-masing sebenarnya merupakan pengikut mazhab ekonomi tertentu. Tiap kali kita sebut pasal ‘supply and demand’, kita sebenarnya mengiyakan hipotesis Alfred Marshall, ahli ekonomi mazhab Neoclassical. Apabila kita sebut pasal eksploitasi pekerja oleh kapitalis, kita dah hampir dengan mazhab Marxian. Orang yang berpendapat bahawa hutang kerajaan bukan masalah malah sesuatu yang ‘essential’ dalam ekonomi moden, mereka dekat dengan pendukung MMT. Maybe tak sampai berteori-teori, tapi gambaran kasar itu ada.

Itu sebabnya bila kita membincangkan soal polisi, tak boleh argue secara ad hominem. Berbeza pendapat dengan pemimpin A dalam hal ekonomi bukan bermaksud kita anti pemimpin A. Menyokong dasar ekonomi pemimpin B bukan bermaksud kita memuja pemimpin B. It’s about the idea, not the person.

Bukannya kalau orang tak setuju dengan dasar kerajaan, terus kita label sebagai ‘macai BN’, ‘pro kleptokrasi’ atau “kau ni sama hebat macam Tun M atau Prof Jomo ke?” Bukannya kalau orang pertahankan dasar kerajaan, terus cop ‘macai PH’, ‘pentaksub’. We are better than this.

Jadi buanglah budaya dan tabiat label-melabel dan caci-mencaci. Cuba bincang idea leklok secara civilized. Kalau tak mampu, baik berdiam. Kata Malaysia Baharu, kenalah tinggalkan perangai ‘Malaysia Lama’.

Kalau masih berperangai sama, den pun malas dah nak berkongsi pengetahuan di alam maya. Lebih elok den membawa diri cari jodoh je.


Gigantopithecus – Mawas Terbesar di Dunia yang Pupus 100, 000 Tahun Dahulu

Sekitar tahun 1935, seorang ahli paleontologi bernama G. HR von Koenigswald telah ke sebuah kedai ubat di China. Tanpa disangka beliau telah menjumpai fosil seakan-akan gigi manusia di antara deretan “tulang naga” yang dijual di kedai tersebut.

Pada awalnya, Koenigswald yang menamakan haiwan yang tidak diketahui itu sebagai Gigantopithecus merupakan mawas besar dan mempunyai hubungan dengan keluarga mawas yang diketahui ketika itu. Pengkaji-pengkaji lain turut mempunyai teori-teori lain bahawa haiwan itu hidup lebih lama daripada yang dijangka oleh Koenigswald, mungkin juga moyang kepada “Jawa man” dan “Peking man” justeru berkait dengan spesies manusia hari ini (Homo sapiens).

Fosil gigi yang dibeli oleh Koenigswald berwarna kekuningan dan merupakan gigi geraham kanan bawah ketiga yang beliau yakin merupakan gigi primat. Gigi itu juga lebih besar daripada gigi gorilla yang terbesar sekali pernah direkodkan.

Justeru, pada tahun yang sama beliau meletakkan haiwan it ke dalam genus primat baru. Berserta nama asalnya Gigantopithecus, beliau menambah nama spesies blacki di belakang sempena nama Davidson Black, seorang ahli anatomi di Kole Perubatan Bersekutu Peking yang memain peranan terhadap penemuan “Peking man.”

Koegnigswald meneruskan lagi pengembaraannya menjelajah China dalam pencarian “tulang naga”. Menjelang tahun 1939, beliau berjaya menemui sejumlah empat gigi geraham Gigantopithecus blacki. Seterusnya, saintis-saintis turut menemui fosil-fosil G. blacki yang lain.

G. blacki dianggap hidup sekitar awal era Pleistocene sebelum pupus di akhir era tersebut. Berdasarkan kajian, saiz G. blacki berukuran dari 1.8 sehingga 3 meter dan beratnya dianggarkan di antara 200 dan 500 kilogram. Kawasan tebaran bagi mawas ini pada suatu masa dahulu meliputi Asia Tenggara.

Di selatan China, Gigantopithecus hidup di persekitaran hutan sementara di Thailand, ia menghuni sebahagian kawasan hutan berlandskap mozek termasuk sebahagian besar kawasan savannah (padang rumput). Para saintis mempunyai pendapat berbeza mengenai tabiat permakanan spesies mawas ini. Ada yang mengemukakan teori bahawa ia haiwan herbivor, manakala ada juga yang mengatakan bahawa ia karnivor dan terdapat segelintir percaya, seperti Panda Gergasi dietnya terhad kepada buluh.

Menurut
Profesor Dr. Hervé Bocherens dan rakan-rakan sejawatnya, komposisi karbon
isotop fosil gigi yang ditemui di China dan Thailand menunjukkan bahawa diet G.
blacki sangat serupa dengan diet orang utan yang hidup di hutan meskipun ia
boleh hidup di kawasan padang rumput. Tambah mereka, habitat G. blacki
juga terhad di kawasan yang mempunyai hutan sahaja. Mawas ini dikatakan terlalu
berat untuk memanjat pokok seperti saudara terdekatnya orang utan.

Maklumat
lain yang diperoleh melalui kajian tersebut juga akhirnya memberi kesimpulan
bahawa saiz badannya yang besar dan dietnya akhirnya menjadi penyumbang kepada
kepupusan spesies ini sekitar 100, 000 tahun yang lalu setelah habitat hutannya
mengecil akibat perubahan iklim. Kesannya, mawas sebesar itu tidak mampu
memperoleh makanan yang banyak mengikut saiz badannya yang besar untuk
meneruskan hidup di samping untuk membiak justeru pupus pada akhir zaman ais
Pleistocene.

RUJUKAN

Bocherens, H., Schrenk, F., Caimanee, Y.,
Kullmer, O., Mörike, D., Pushkina, D., & Jaeger, J. (2017). Flexibility of
diet and habitat in Pleistocene South Asian mammals: Implications for the fate
of the giant fossil ape Gigantopithecus. Quaternary International, 434(A),
148 – 155.

Ghose, T. (2016). Why Earth’s largest
ape went extinct. Retrieved from https://www.livescience.com/53313-biggest-ape-forest-dweller.html

Simons, E. L. & Ettel, P. C. (1970).
Gigantopithecus. Scientific American, 222(1), 76 – 87.

Senckenberg Research Institute and Natural
History Museum (2016). Giant ape Gigantopithecus went extinct 100, 000 years
ago due to its inability to adapt. Retrieved from https://phys.org/news/2016-01-giant-ape-gigantopithecus-extinct-years.html

Strauss, M. (2016). The largest ape
that ever lived was doomed by its size. Retrieved from https://news.nationalgeographic.com/2016/01/160106-science-evolution-apes-giant/


Benarkah Bugis Adalah Lanun?

Beberapa bulan sebelum itu, seorang negarawan dan tokoh politik mengeluarkan satu kenyataan yang amat kontroversi berkenaan Bugis dan lanun dalam satu perhimpunan. Walaupun kenyataan itu ditujukan kepada tokoh lawan, tetapi ia menimbulkan kemarahan ramai pihak termasuk dari pihak istana dan komuniti Bugis termasuk dari Indonesia. Saya tak nak sentuh itu, sebaliknya saya ingin tahu, apakah benar dakwaan Bugis itu lanun atau itu hanya satu mitos?

ASAL-USUL BUGIS

Sebenarnya, orang-orang Bugis yang berhijrah ke Semenanjung Tanah Melayu dari Sulawesi Selatan pada abad ke-17 Masihi bukan terdiri daripada orang Bugis sahaja. Hakikatnya, mereka berasal dari beberapa suku kaum iaitu suku kaum Toraja, ToMenre/Mandar, ToUgi/Bugis dan ToMengkasar/Makassar. Dua suku kaum pertama yang saya sebut ini agak asing dalam konteks kemelut politik negeri-negeri Melayu. Sebaliknya, kebanyakan tokoh yang terlibat berasal dari Bugis dan Makassar. Suku kaum ToUgi/Bugis ini dipecahkan kepada beberapa suku kaum seperti Wajo, Soppeng, Bone dan Balangnipa. Sementara suku kaum ToMengkasar/Makassar yang dipecahkan kepada beberapa suku lain ialah Gowa, Botonompo, Takalara, Janaponto dan Tombolo. Hakikat yang kita perlu tahu ialah kedua-dua Bugis dan Makassar merupakan satu unit kebudayaan yang tidak boleh dipisahkan dan dikenali sebagai budaya Bugis-Makassar. Namun di luar Indonesia, orang hanya mengenali Bugis tetapi tidak mengaitkan Makassar dari sudut ini.

Pada abad ke-17, ramai memutuskan untuk berhijrah dari Ujung Pandang kerana tidak tahan dengan dasar monopoli yang diamalkan Belanda dalam perniagaan rempah di Maluku. Makassar pada abad tersebut dikenali sebagai pusat pengumpulan dan perdagangan rempah ke seluruh pelosok Nusantara dan Eropah. Maka tidak hairanlah, Makassar menjadi tumpuan pedagang Eropah bukan saja pedagang Belanda tetapi juga pedagang Sepanyol, Portugal dan England. Akibatnya, pedagang dari Amsterdam ini terpaksa bersaing dengan pedagang-pedagang Eropah lain. Bagi memastikan mereka memonopoli perdagangan rempah, Belanda menawan Makassar pada 16 November 1667 dan meletakkan seorang Gabenor bagi kawasan Sulawesi Selatan dan Tenggara berpangkalan di Makassar. Selain itu, Belanda turut memeterai perjanjian dengan kerajaan Gowa di mana antara isi kandungan perjanjian ialah menghalang mereka menerima pedagang-pedagang Eropah lain dan tidak boleh mengadakan perjanjian dengan kuasa-kuasa Eropah. Ramai berang dengan perjanjian tersebut kerana melihat ia menutup periuk nasi berikutan sebahagian besar daripada mereka berniaga rempah. Enggan membenarkan diri mereka dijajah, sesetengah orang Bugis berlayar bersama ketua mereka untuk membuka petempatan baru. Antara lokasi-lokasi yang dipilih ialah utara Borneo, kawasan pesisir Selat Melaka dan utara pulau Jawa. Buktinya, J.M Gullick dalam bukunya, A History of Selangor 1742-1957 menyatakan orang Bugis sudah membuka petempatan di muara Sungai Klang dan Sungai Selangor seawal tahun 1681 dan ada di antara mereka berlayar sehingga ke sebelah utara Selat Melaka termasuk Kedah dan Acheh.

Kedudukan orang Bugis semakin kukuh apabila lima bangsawan Luwuk bersaudara diketuai Daeng Parani berlayar ke Selat Melaka pada awal abad ke-18 Masihi. Beliau bersama saudara-saudaranya, Daeng Merewah, Daeng Menambun, Daeng Celak dan Daeng Kemasi menjadi pilihan bagi raja-raja Melayu yang terlibat dalam konflik perebutan takhta seperti di Johor, Kedah dan Perak. Di Johor misalnya, apabila Raja Kecil dari Siak mahu menuntut takhta Kesultanan Johor-Riau kerana mendakwa dirinya waris Sultan Mahmud Shah II, baginda menggunakan khidmat mereka dalam kempennya. Namun apabila Raja Sulaiman, putera Sultan Abdul Jalil IV yang digulingkan oleh Raja Kecil mahu merampas semula takhta, khidmat mereka turut digunakan di mana sebagai ganjaran, adik Daeng Parani, Daeng Merewah dilantik sebagai Yamtuan Muda. Dalam kebanyakan konflik, mereka menggunakan daerah-daerah Selangor untuk mengumpul kekuatan dan bilangan pahlawan-pahlawan Bugis dan terus kekal menjadi kubu kuat mereka walaupun berjaya menguasai situasi politik Kesultanan Johor-Riau.

MENGAPA SELANGOR KUBU KUAT BUGIS?

Sehingga abad ke-18, Selangor hanya merujuk kepada kawasan di Sungai Selangor saja. Negeri yang kita kenali hari ini masih belum terbentuk ketika itu dengan namanya saja agak samar-samar dalam rekod sejarah lama. Namun Sejarah Melayu ada menyebut beberapa daerah Selangor seperti Jeram, Jugra, Klang dan Langat menjadi sebahagian daripada Kesultanan Melayu Melaka dan pewarisnya, Kesultanan Johor-Riau.

Jadi kenapa Selangor dipilih orang Bugis sebagai kubu dan petempatan baru mereka? J. Kennedy berpandangan pertama, kawasan kuala-kuala sungai yang berpaya dilihat hampir dengan laluan perdagangan Selat Melaka. Ini sekaligus membantu mereka bergiat secara aktif dalam perniagaan dan perdagangan. Kedua, pemilihan kawasan ini juga bertujuan mengekang cubaan musuh dari menyerang kerana mempunyai kawasan perlindungan semulajadi. Buktinya, pemilihan Kuala Selangor sebagai antara kawasan petempatan Bugis di mana ia terletak di kawasan muara sementara kawasan bukitnya sesuai dijadikan sebagai kubu kerana ia menghadap laut. Dan paling penting, kawasan ini dilihat neutral dan sesuai untuk mereka mengamalkan sistem politik sama seperti di kampung halaman mereka. Walaupun orang Bugis sudah menguasai Kesultanan Johor-Riau tetapi mereka juga lebih suka membina tapak pengaruh mereka tanpa dipengaruhi oleh raja-raja Melayu lain. Selangor dilihat sesuai dengan apa yang mereka mahukan dan ianya tercapai apabila putera Daeng Celak, Raja Lumu ditabalkan sebagai Sultan Selangor pertama.

Selain strategik sebagai kawasan laluan dagang, tapak pengaruh sendiri dan terlindung dari ancaman musuh, orang Bugis memilih Selangor kerana ia merupakan tumpuan kepada komoditi bijih timah. Maka tidak hairanlah apabila mereka tiba di Selangor pada awal abad ke-18, mereka mengusahakan lombong bijih timah dan memperdagangkan komoditi tersebut kepada kuasa-kuasa Eropah terutama Britain bagi menyaingi Belanda di Kuala Selangor. Selangor sudah dikenali sebagai pengeluar bijih timah sejak era Portugal lagi dan ia juga berhampiran dengan kawasan perlombongan bijih timah di Perak dan Sungai Ujung, sekaligus membantu pihak Bugis mengumpul dan menjual komoditi tersebut di pasaran.

BUGIS ITU LANUN?

Sekarang, bila kita sebut dakwaan Bugis itu lanun, anggapan tersebut nampak asing dalam kalangan kita tetapi bukanlah asing dalam kalangan orientalis Barat terutama dari Belanda. Contohnya, coretan L.A Mills dalam bukunya, British Malaya (1966), “Lanun ini seorang ahli perniagaan, mahu menjarah dan memperhambakan orang serta lebih berhati-hati dalam serangannya. Kapalnya sebuah ghali kecil dan senjata yang digunakan kecil dan tidak berbaloi.” Jika benar dakwaan ini, maka bagaimana lanun-lanun yang digambarkan oleh orientalis dianggap penyelamat dan wira oleh raja-raja Melayu?

Kita kena lihat peristiwa-peristiwa yang berlaku sepanjang abad ke-18. Sepanjang abad tersebut, selain berkhidmat sebagai tentera upahan dalam pelbagai konflik perebutan takhta, mereka juga turut terlibat dalam siri pertempuran dengan Belanda di Selat Melaka. Akibatnya, ini meningkatkan pengaruh orang Bugis di Selat Melaka dan membimbangkan Belanda berkenaan pengaruh mereka dari segi politik dan ekonomi.

Dan kita juga kena ingat berkenaan polisi monopoli Belanda. Belanda mahukan semua kapal yang melalui Melaka mendapatkan surat keizinan dari mereka. Mereka juga tidak teragak-agak meminta raja-raja Melayu menghantar hasil bijih timah ke Melaka di mana mereka akan membeli dengan harga murah. Tindakan ini yang memarakkan lagi api kemarahan raja-raja Melayu kerana melihat Belanda meraih laba dari hasil titik peluh penduduk tempatan. Bukan itu saja, Belanda turut memungkiri apa yang dimeterai dalam perjanjian asal semata-mata untuk meraih laba berlebihan. Ini ditambah dengan dendam orang Bugis terhadap mereka yang masih belum hilang pasca-penawanan Makassar 1667, semua ini merupakan motif terbaik orang Bugis untuk melancarkan serangan ke atas kapal-kapal dagang mereka.

Bukti tindakan orang Bugis ini membuatkan Belanda tidak senang duduk ialah surat Gabenor Melaka ke Betawi. Dalam surat tersebut, gabenor itu memberitahu Selangor melindungi kegiatan pelanunan di mana salah satu kumpulan diketuai oleh Panglima Paree. Kumpulan tersebut menyerang kampung-kampung di Perak sebelum berundur ke Kuala Selangor. Kumpulan tersebut mendapat sokongan pembesar tempatan termasuk Raja Ibrahim, putera Raja Lumu. Penulis Indonesia, H.D Mengemba turut menceritakan dalam catatannya kapal-kapal pedagang Eropah tidak diganggu oleh kapal-kapal Bugis-Makassar sementara kapal Belanda pula akan diganggu tanpa henti oleh kapal-kapal Bugis terutama di Selat Melaka dan Maluku.

Belanda menggelar mereka lanun kerana Belanda berang dengan tindakan Selangor membayar harga lebih mahal bagi bijih timah dan menjadikan Kuala Selangor sebagai pusat pengumpulan bijih timah berbanding Melaka yang dikuasai Belanda. Tambah merungsingkan Amsterdam, orang Bugis dilihat berupaya mencalar ego mereka sebagai antara kuasa besar ketika itu. Buktinya, serangan Raja Haji ke atas kubu mereka di Melaka pada tahun 1784 sebagai tindak balas kepada cubaan mereka menawan Riau. Kegiatan ini berterusan sehinggalah ke pertengahan abad ke-19 semasa era Sultan Abdul Samad, Sultan Selangor yang keempat. Namun jika kita menggelar bangsa Bugis itu lanun hanya kerana anekdot-anekdot ini adalah tidak tepat walaupun ia dikatakan didalangi oleh anggota kerabat diraja Selangor.

Semasa Perang Klang meletus antara pakatan Raja Abdullah/Tengku Kudin dengan Raja Mahadi, Raja Mahadi dipercayai mendalangi serangan lanun ke atas sebuah kapal milik seorang pedagang dari Negeri-Negeri Selat (NNS) di Kuala Selangor pada tahun 1871. Ini disusuli pula dengan serangan di Kuala Langat pada tahun 1873 yang dikatakan didalangi putera Sultan Abdul Samad, Raja Yaakub. Serangan-serangan ini menjadi bukti diperlukan pihak Britain untuk campur tangan di Selangor. Perlu diingat, walaupun kerabat diraja Selangor ini berketurunan Bugis, mereka mengamalkan budaya Melayu dan bukan budaya asal mereka di tanah Bugis. Malah mereka menganggap orang Bugis yang datang dari Riau itu sebagai orang luas. Ketahuilah, tindakan Raja Mahadi dan Raja Yaakub ini berpunca dari rasa tidak puas hati dengan Britain dan sekutu-sekutu mereka yang menguasai laluan dagang di Selat Melaka.

Sebagai bidasan kepada dakwaan mengarut ini, sejarawan merekodkan antara tahun 1824 hingga 1867, hanya lima kaum saja yang terlibat dengan aktiviti pelanunan di Kepulauan Melayu. Mereka ialah kaum Lanun yang aktif sekitar Pulau Mindanao, Filipina, kaum Balanini yang beroperasi sekitar Laut Sulu, orang Melayu di kawasan Kepulauan Riau-Lingga, orang Cina dan Dayak Laut yang beroperasi di perairan Brunei. Teliti kenyataan ini dan lihat, ke mana perginya bangsa yang dikatakan terlibat dengan aktiviti pelanunan ini? Langsung tiada sama sekali. Orang Bugis tidak terlibat dengan kegiatan tersebut kerana mereka bergiat aktif dalam bidang perdagangan sehingga menjadi antara pedagang paling berjaya di Kepulauan Nusantara. Justeru, dakwaan yang mengatakan bangsa Bugis itu lanun satu kenyataan yang mengarut dan satu pembohongan.

SUMBER

Mohd Bisri, Nurul Huda. (2003). Universiti Malaya. PERANAN KESULTANAN MELAYU BUGIS TERHADAP PERKEMBANGAN ISLAM DI SELANGOR: SUATU KAJIAN SEJARAH.